Lifan-Z/Chinese-poetries-txt huggingface dataset:
残生拟觅山中伴，万事厌从儿辈谈。笑我携家常作客，羡君买地已成庵。早将辽海千年梦，换得曹谿一滴甘。闻与道人新结社，懒云今不是常参。
睡过花时无好怀，柴门谁闭复谁开。拟从月夜放舟去，更趁东风携酒来。须发且休论早白，悲欢正可付残杯。君无旧雨仍今雨，相见应须日百回。
脱手新诗咳唾成，曹刘鲍谢未为能。少时不厌家如磬，岁晚聊因酒作丞。天与吾人终淡泊，才如此老不飞腾。盖棺何物无遗恨，太史知公解曲肱。
醉翁诗里识滁山，蚤岁神游只梦间。云外浅寒欺短帽，马头深秀得烟鬟。时携妓女人犹说，倒著接䍠谁与还。文物风流今扫地，乱泉空绕玉孱颜。
飞尽杨花京洛春，又将一舸到江滨。聊凭浅碧浮烟水，为洗软红随马尘。紫蟹黄鸡秋渐近，东阡北陌酒将醇。只今我与君同梦，他日君容我卜邻。
我亦平生愿执鞭，拜公眉宇记当年。泰和人物真图画，李白风流是列仙。雪里已无回棹意，文中新有卜居篇。幅巾还作溪堂梦，何日相从句水边。
功名到手莫嫌迟，妙琢先分紫玉池。他日北门当视草，只今南涧且题诗。人间未忍终埋没，神力应先作护持。好替青毡成旧物，知君家有宁馨儿。
断云飞雨过平川，吹作团栾碧玉天。酒绿强能开病眼，绦长那解系流年。闲收艾叶晴窗外，忍对榴花白发边。细葛香罗天上有，乌纱白簟北窗眠。
天高月白夜漫漫，倚杖来看月下山。老眼直穷烟霭外，诸峰浑在有无间。翰林耽酒今何处，仙女乘鸾去不还。天恐两山看未足，故飞明镜照孱颜。
泉石膏肓挽不回，笑看嵩少仕涂开。暮年封禅无遗藁，平日江湖只钓台。月自黄昏人已老，鹤无消息客谁来。吴儿不解高人意，秋菊何当荐一杯。
夜雨声喧万壑雷，奔流明日自天来。深疑瓠子河初决，复讶浮山堰始摧。水涸成梁真漫尔，山行乘橇信悠哉。望中何物关诗眼，银海光中碧玉堆。
虎谿大士轩虽小，龙阁老翁诗更新。积翠但令常到眼，软红元不解随人。抗容俗里自得计，望拜马头渠岂嗔。只好与君供一笑，世间何事可关身。
平生心笑伯州犁，罗织虽工不当威。莫采黄金铸刑鼎，要令青草入圜扉。于张必大君须记，六蓼先亡事恐非。闻说堂成已无讼，卧看庭树转斜晖。
天遣刘郎又白头，少年文学似求由。朱门华毂聊安命，藜杖芒鞋可散忧。大隐未成聊小隐，浊流谁得寘清流。赋成凖拟吾先读，王粲秋来正倚楼。
晚来飞鞚上城头，欲蹑华镳苦末由。醉里有乡须着屐，人间无地可埋忧。功名于我真聊尔，人物似君无此流。想对青天回白鸟，半钩斜月挂江楼。
老子关门不著书，奄奄真复似曹蜍。月来林下苦相忆，诗落眼前欢有余。满挹清光归酒面，小分秋色到吾庐。胸中拍塞愁千斛，特地烦君一扫除。
本来无病是维摩，人说烟霞久卧疴。独闭衡门春尚在，却携藜杖句还多。已将名字传三语，懒作悲凄和九歌。止酒渊明今复饮，便须俗客到无何。
梅花雪后有残枝，留与幽人照夕晖。已借水光浮净几，更将山翠染春衣。回中漫叟移舟去，月下渊明种豆归。知我短坡无客到，肯携长麈为翁挥。
坎止流行念已轻，常关虽设是吾扃。事如痛定何堪说，出为饥驱岂有情。满座自倾鸜鹆舞，半岩拟作凤凰声。醉中深意知谁解，付与前身阮步兵。
阿香名字本无双，流落真成窜夜郎。蚤岁浪言肠是锦，只今空复鬓成霜。名传故国犹惊座，诗入浯川尚满囊。天为少陵增秀句，故教迁客上瞿塘。
道人青眼为君开，前度刘郎今又来。白雨饱催湖上句，红妆谁把醉时杯。篱边采菊山千叠，渡口呼船谿九回。便恐横翔到蓬阁，试寻林下小徘徊。
金堤不复上蹒跚，矍铄何劳强据鞍。从我泥中甘蠖屈，看他高处作鹏抟。锦江春色能供醉，濠上游鱼亦可观。闻有平沙邀晚步，定随明月下林端。
五云书札何时得，古锦诗囊久未倾。急遣能言管城子，仍烦解事楮先生。饱霜穴兔秋方健，照雪溪藤捣更精。南雁去时人尚远，双鱼欲到眼先明。
刘郎才思似春闲，文在阿房季孟间。尽把胸中着云梦，还从笔底看波澜。我无富贵询唐举，人说科名污次山。驰马行看归旧物，舞衣先喜慰亲颜。
盖世功名岂不佳，韦郎心事本烟霞。秋风自老千章木，春雨谁分一部蛙。夜鹤政愁云出岫，鲈鱼会遣客思家。从君细意论幽恨，准拟应须到落花。
阙然不见十年余，借屋新来共一湖。已向双鱼逢尺素，更因五字得明珠。子猷心欲随烟棹，摩诘居应似画图。会待庞公归上冢，便求奴饭马青刍。
岭外梅花使已来，江南正月未春回。顽云放日归蓬牖，残雪将寒入酒杯。便有社风催燕到，何须羯鼓打花开。老于春事浑无意，睡起群书正作堆。
春风无力柳嫣然，花欲争春作意妍。坐上诗成云态度，樽前人鬬玉婵娟。凤箫初暖参差竹，檀板还催大小弦。恶客正应妨作乐，主人浑似孟公贤。
扬子草玄仍有居，河间好事复多书。独来林下相寻处，醉倒花间得句初。人去不知红烂熳，春残忍看绿扶疏。明年许作樽前客，准拟篮舆唤阿舒。
万里投荒海一隅，八年蜑子与同居。可怜金殿銮坡日，浑在蛮烟瘴雨余。奇怪谁书方朔传，滑稽空着子长书。不知平日经纶意，晚作儿曹一笑娱。
欲成冻雨又吹残，香稻垂垂不救干。谩对醨云讼风伯，还将火伞付炎官。未容涨绿浮烟艇，且看晴云转玉盘。谁与天工论赤地，尽倾银汉作波澜。
云忽油然雨沛然，黄童白叟尽成颠。唤晴鸠妇鸣屋角，饱水秧孙明稻田。御史平冤魂亦喜，弘羊言利死谁怜。草玄窗下子扬子，凉入孤灯夜不眠。
持节休夸海上苏，前身便是牧羊奴。应嫌朱绂当年梦，故作黄冠一笑娱。遗迹与公归物外，清风为我袭庭隅。凭谁唤起王摩诘，画作东坡戴笠图。
娄黥无骨可封王，生事全凭药一囊。闭户翻经头已白，开门延客酒初尝。竹从春后知无数，花自山来别有香。未有数椽容我老，聊分一榻借君凉。
刘郎家世尽名卿，晚岁怜君尚带经。道在莫嫌榆历历，诗高何愧草青青。杜门不出人应笑，与世相违我独醒。谁与林塘共清夜，绿荷时照两三萤。
八月大地千里赤，蓐收权轻苦无力。未许寒蝉饱风露，聊为秋蚊增羽翼。蒲葵呼扇腕欲摇，𫄨绤捐衣汗犹滴。谁遣秋风半夜来，先向高梧寄消息。
木奴袅袅半垂墙，故恼幽人苦未忙。雨细不妨无赖绿，帘疏时与可怜香。谁将磊落黄金颗，为赋甘酸白雪囊。只有天公真解事，便须先借满林霜。
别时江上草离离，相见寒枝欲放梅。目送征鸿天外去，梦惊烟棹雪中来。青云谁料未十里，白发政须同一杯。老日相逢能有几，春花欲动莫先回。
云满江天雪意酣，拥炉聊复听巴谈。老人不出真藏六，来客何劳说后三。已借团蒲摇短梦，更浇春饼荐余甘。此生试向闲中看，何止人间七不堪。
河陕妖氛渐欲平，不应戎马尚连营。声传万井灯花丽，月到中天夜气清。烂醉且须游阆苑，论功终合拟长城。归来袖手无人识，唤作风流阮步兵。
乐事悠悠不系情，生涯狗苟复蝇营。嫌渠灯烛红纱乱，为我歌词白雪清。岂料脱身归故国，可怜行乐记王城。开元盛事元如许，何日中原不用兵。
一百五夜对明月，二十七种无蔬柈。莫嫌万点飞花恨，且结三人对影欢。流落忽成身老大，乱离谁不涕阑干。颠狂自笑那能寐，立尽春风午夜寒。
西溪寒食柳花飞，正是琴高欲到时。薄禄仅酬三釡志，新篇莫负两松诗。催科未办何妨拙，作吏能清不用知。高论平生期活国，一方疲瘵看君医。
不种平池玉井莲，卷帘堂下水如烟。溶溶自涨晴江绿，脉脉还通暗谷泉。谁道冯唐今白首，始知梅福是真仙。客来莫吐青铜面，要看蟾宫上下天。
塞北胡儿归去日，扬州燕子却来时。空寻画舸藏风雨，更为傍人话别离。回首凄迷春水路，伤心零落旧巢泥。斜阳不见乌衣巷，一读君诗泪欲垂。
絮飞长陌又春余，绿满菖蒲夏已初。双蝶不来花蔌蔌，一莺时到树疏疏。平生懒作折杨曲，万事可占长柳书。只有故山真耐久，伴人闲处作踟蹰。
古藤阴下偶婆娑，南北随缘意若何。白玉杯寒亭上月，缕金衣断醉时歌。还将万里澄江水，尽洗平生绮语魔。能道秦郎解忘物，岭南唯有雪堂坡。
故乡南望几时回，落日登临眼自开。倚杖独看飞鸟去，开窗忽拥大江来。伤心不见姑溪老，抱病聊寻宋武台。岁晚无人吊遗迹，壁间诗在半灰埃。
客意长随倦鸟还，翠屏空梦小孱颜。更将临老双愁眼，来看平生未见山。西子为谁颦远黛，湘娥何事髻烟鬟。千岩万壑无人处，便是辋川图画间。
万缘宜作梦时看，只有情田种德难。但把胸中着梨枣，不愁庭下欠芝兰。倡条冶叶浑无赖，错节盘根颇耐寒。莫笑襄阳庞老子，全家长享鹿门安。
日长谁复款幽扉，睡到斜阳恰尽时。缺月要圆云未肯，青春欲老絮先知。天扵我辈元无分，梦比人间更不疑。门外故人千嶂远，灯前华髪万丝垂。
风寒欲下欺春雪，天近先垂压地云。堆得楼头成玉色，吹来酒面作波纹。凭陵暖日竟何事，调护新花谁解纷。温诏始闻如挟纩，九重应复念三军。
平生长叹马文渊，功业遨游二帝间。洛社龙飞初有意，峤南鸢堕不知还。虽迷槃瓠壶头路，肯愧祈连冢上山。政坐不如班定远，乞身生入玉门关。
此生空作短檠痴，老去犹惭阅市资。岂有邺书犹插架，更无班史可充饥。今朝过眼亡三箧，它日还君欠一瓻。乱叶纷披在悬磬，春风可是故相欺。
乱后乌衣巷欲空，拟寻茅舍伴蓑翁。戏将鶵去春风里，衔得泥归暮雨中。炙手不嫌门户冷，傍人如献语言工。明年记取来时节，应是桃花满院红。
寒食江天雨弄晴，夕阳花草一川明。持杯欲下它乡泪，上冢宁无故国情。渐喜三春逢禁火，会须五斗解朝酲。知君屡作东莱梦，我亦飘零叹此生。
屋角鸣鸠唤晚晴，眼惊新火一番明。兵戈处处伤时事，花柳村村恼客情。无复御廊分冷食，只将蹋鞠醒春酲。德公上冢知何日，满眼春愁太瘦生。
一雨俱回草木春，槁枝着叶定何因。烦君笔底三昧句，洗我胸中千斛尘。忧患此生真已了，风烟万里正愁人。白头攘臂干戈里，欲遣何人唤孔宾。
一竿烟雨钓羊裘，稍负初心只自羞。拟学倦飞双去鸟，可怜无定一虚舟。未成大隐定小隐，为用人谋更鬼谋。君有胸中经济策，不须犹说二宜休。
七尺看君玉作山，倦游莫赋鸟知还。大椿本自八千岁，天马终縻十二闲。笑我生涯真草草，如公人物未班班。他时一枕江南梦，犹记相从水石间。
吾曹心事寄微言，此意难从世俗论。妙句已先醒醉梦，尺书何止到寒温。因缘只睡心情懒，习气唯书眼力昏。知有草庐能避地，满村烟雨一柴门。
文物风流数建安，此生犹及见波澜。清诗更遣何人到，余子悬知一笑看。犹恐向来无鲍谢，谩劳当日话吴韩。知君有意分膏馥，老眼空惊白雪寒。
十室煕煕俗自恬，令君岂弟不多严。簿书遣吏且堆案，风月撩人时到檐。賸种幽花无限好，满倾春酒十分甜。何劳结屋深防客，清节如君有底嫌。
青丝一尺高蓬松，玉颜微驻丹砂红。云𫐌飞来自何许，满山落叶元无踪。长天如烟月如雾，便恐乘鸾月边去。烦君急与问中郎，从此更谁知痒处。
老坡骑鲸上天去，小坡落笔如风雨。能添老树着岩间，为石传神自翁语。两坡俱死真可惜，君有一拳何处得。谁向九原呼此翁，为我五日画一石。
少陵有句皆忧国，陶令无诗不说归。常恨两翁埋槁壤，顿惊双璧堕穷扉。风催锦里花枝少，草长江南豆叶稀。自古高才多寂寞，遗编读尽泪频挥。
就死由来不自疑，玉颜那为贼锋低。了知今日投渊妇，犹胜当年断臂妻。杀气骎骎战舰骄，春江漫漫湿金翘。但将红袖供歌舞，却为周郎笑二乔。
山翁烂醉习家池，碎剪黄花点玉卮。亹亹听君真有味，皇皇怜我欲何之。难陪痛饮心先醉，强作朱颜老昜衰。明日囊中有新句，尚堪醉墨写淋漓。
小瓮鹅黄拨不开，晚风吹螘转荷杯。灯前细酌情何限，病后朱颜老却回。我亦平生笑余耳，人今何处有陈雷。方从欢伯作幽事，莫唤酪奴相继来。
旧交谁复可相忘，晚向林中得此郎。政恐大儿妨笑语，频呼小友共回翔。坐来乌有聊为客，醉后无何即是乡。多谢故人分玉粒，夜灯和雨捣新香。
杨柳春风濯濯枝，深惭张绪少年时。期期尚有胸中意，种种真成鬓上悲。暮四朝三心巳了，年头月尾老俱遗。此中空洞今何有，曲尽周郎更不知。
东谿打桨过西溪，南岭云飞北岭时。鸟语屡呼人载酒，山行不厌雨催诗。静中秋色人间少，客里泉声夜半知。老去随缘皆可耳，愁霖未用苦相欺。
别后衡门久不开，壮心消尽已成灰。白头羁客病中老，青眼故人天外来。相见有时那昜得，语离终在莫频催。山城归路应残腊，早寄春风岭上梅。
东观谁临未见书，起居君不解何如。懒从瓜陇耕春雨，聊听糟床滴夜渠。满世棘荆浑未定，白头书尺莫全疏。官曹有禄仍无事，看着斑衣从版舆。
断云疏雨暗楼台，春在寒空不肯回。梅亦羞人花未笑，柳知何事眼慵开。久拼双鬓缘诗老，忍放痴愁入酒来。犹有暮年文字业，睡余重秩乱书堆。
窗下梅花冻玉壶，梦回闲听雪跳珠。樽中酒尽何由得，枕上诗成可自娱。身世固应浑是梦，功名知巳不成卢。明朝醉倒春风路，试问黄公觅旧垆。
北风胡马自长鸣，月到南枝鸟共惊。留我小溪回短棹，看渠红旆作长城。人思庞老皆知隐，贼说康成亦畏名。乱后欲从君一笑，满林荆棘未堪行。
先生老去以诗鸣，乱定诗来眼倍惊。但把明珠照兼乘，未须白璧换连城。人言陶令尝耽酒，我识玄真不钓名。晚日追随叹才尽，始知天马足能行。
不见跳珠巳十年，旧游重说固依然。此生如我岂非梦，到处逢师真是缘。倦客来看栽药圃，先生昔侍讲经筵。人间作计无多子，也合归耕种谷田。
种种星星苦见侵，已无心作四愁吟。三秋令我频成梦，一月劳君几嗣音。臭味每嗟无草木，因缘已定只山林。此心耿耿从谁语，遗恨依然泪满襟。
从古何人解识真，夜光欲到了无因。只今怀璧还归赵，它日挥毫有过秦。余子不应沾厚禄，此郎宁合坐长贫。白衣苍狗俱成梦，富贵功名不在人。
丞哉风味似崔侯，松下行吟万事休。乱后只应堪一笑，官闲如此复何求。看花欲下春衫泪，射月先忧塞草秋。赖有道人三昧句，为君一洗向来愁。
自是群奸误圣君，初心岂愿作忠臣。平生劲气埋黄壤，当日嘉言在紫宸。諌议裂麻方伏合，诸公鸣玉自垂绅。向来六子俱诛灭，此道于谁较屈伸。
平生结客少年场，人物如君见未尝。早岁风流知漫叟，一时师友是黄香。相从便作双凫去，欲见应须一苇航。只恐涪翁门下士，九重应合奉清光。
名在金华季孟间，流传佳句落人寰。异时文采今何在，扫地风流唤欲还。賸馥见分虽有意，小巫自顾独何颜。源明不恨生衰俗，尚喜人中识鲁山。
照眼明珠两陆离，机云兄弟似当时。文章未许轻沾丏，神物何为欠护持。白璧悬知从间道，青毡亦复付偷儿。谁言举世无苏𬀩，收得香奁第一诗。
花深雨过一鸠鸣，唤起何郎对晚晴。暮霭连山明白鹭，夕阳回处带啼莺。浮生可笑能几屐，万事政须论一枰。想得追随共飞盖，玉觞零乱酒催行。
断肠风雨落花时，空遣刘郎赋柳枝。涉世功名真螘穴，送春歌吹只蛙池。尚堪短策时乘兴，犹有寒杯可共持。更愿余生似东野，云龙无地不相随。
春晴无复少年时，那作惊乌夜绕枝。愿与君游云梦泽，不愁人夺鳯凰池。北窗付我常高卧，手板看渠自倒持。拟伴遗民钓烟水，萧规真欲效曹随。
江头云雁欲飞时，倦翮依然在一枝。少𥩟晚潮青版舫，共听朝雨绿荷池。伯生醉熟惭空洞，梦得诗高有护持。南浦分襟定何日，悬知清梦与君随。
重来樽酒定何时，藜杖同谁把一枝。雅量久知吞梦泽，高飞犹恨隔天池。凌烟事业归骠骑，乐府歌行付总持。自载笔床茶灶去，喜君风味似天随。
张侯诗似岭云闲，飞鸟何心只愿还。醉里有官如物外，眼前无客似山间。来听春枕连宵雨，看画秋屏着色山。老去此身无处用，固应容我作跻攀。
草堂闻出碧鸡西，一色桃花去路迷。有眼固应元自白，无腰略可为人低。池塘看浴双凫雨，帘幕时衔燕子泥。想得君家旧蓑笠，依然犹在太真谿。
谁言令尹拙催科，鞭朴当如岂弟何。楼下久传于𫇭曲，人间方唱纥那歌。虎知低首须应杀，雉已将雏不可罗。太史若书神爵传，慈祥未愧昔人多。
前贤零落谩知名，后辈何由识老成。谁遣斯民俱卧辙，因知循吏本无声。眼前公事何时了，月下清樽且复倾。想得新栽池上柳，送君归棹亦多情。
眼前时事只纷纷，林下谁来吊逸民。断石至今留故物，赤栏何日照江濵。飘流岁月人空远，料理风烟意转新。拟借一椽垂短钓，此生真欲继前尘。
秋风袅袅秋云愁，寒日耿耿还西流。昏鸦接翅带远水，暮雨满山昏北楼。微凉渐欲入枕簟，白露复恐沾梧楸。横戈壮士半茅土，云壑布衣悲素秋。
江南郡邑半成灰，江北诸藩信不来。此日兵连殊未解，向来边衅复谁开。三关故地何时得，二帝征銮几日回。白髪草莱无远策，时垂双泪只兴哀。
高节知公冠九州，梅花却对令君羞。诗如往日陶彭泽，人是只今陈太邱。挽得繁枝供宴坐，小分疏影入清流。簿书堆里浑无事，玉雪香中醉即休。
先生流落久居夷，属国前身事巳非。万里岷峨空入梦，七年海峤不思归。桄榔叶暗蛮村雨，荔子红垂瘴岭扉。政坐诗穷关底事，云鹏谁道总卑飞。
月姊云冠玉作肤，白鸾飞鞚下天衢。欲酬平地雪三尺，正要浇愁酒一壶。林下闭门须好句，庙堂调烛费嘉谟。它时琼佩朝银阙，共醉寒江记老夫。
洒天飞雪被长峦，落絮萦风醉后观。塞上餐毡公独记，月中回棹我知寒。已书上瑞归天阙，又挽丰年到笔端。悬瓠功名知有意，微生底处更求安。
翠失千峰与万峦，烂银宫阙纵奇观。楼空翠湿衣裘重，诗就风生齿颊寒。聊与江山分绝致，浪陪樽俎问更端。莫嗔郢曲无人和，七子风流负建安。
小市人烟南北头，清江贾客去来舟。儿时风物依然在，老去光阴不奈愁。可怜白髪无好意，更对故城思旧游。烟尘蓬勃兵火急，岁晚棹歌归去休。
晓色凄迷客梦长，贾胡留滞更他乡。自随匹马家千里，眼见故人天一方。霜落驼裘朝着帽，雨来山驿夜分床。与君相别无多日，已听鸣鸿欲断肠。
十年四海不解甲，一日三秋更忆君。别后光阴逐流水，老来踪迹似浮云。心怀丘壑情虽在，眼暗风尘首重分。满眼尚添新战骨，何年真起故将军。
朔风吹雪天漫漫，厚地欲裂江水干。悬知北客未省见，太古以来无此寒。冰檐垂笋风撼屋，布衣生棱体生粟。老翁炙手厌朱门，明朝晨暾更堪曝。
天容黯惨悲风吹，寒日欲出寒云垂。千门昼闭人迹绝，万里长空鸟不飞。豺虎号寒声怒急，行人指堕毛为立。易水风高燕地寒，白头书生望云泣。
元祐宗师数圣朝，两公分路久扬镳。具茨人物真奇伟，双井风流未寂寥。可怪鲁山犹簿领，不应聱叟是渔樵。何时收拾江湖句，归作歌诗补舜韶。
潘郎胸中有文艺，白髪青衫初试吏。少年欲射汉庭策，晚乃去作南巢尉。寒厅结屋八九椽，导骑挽弓三数辈。但愿君如梅子真，人物风流亦何愧。
今君无我亦无人，谁识毗邪妙悟身。宴坐只应山是伴，夜禅唯与月相亲。支郎好马元成癖，懒瓒垂洟却是真。更待众生总无病，万金良药不妨神。
残缸零落数枝红，春在空蒙薄雾中。月似冰轮人似玉，车如流水马如龙。山僧睡起三更后，游客闲来一笑同。明暗短檠君莫厌，此灯无尽法无穷。
吴宫花草弄纤柔，西子妆成特地羞。笑我老情难娬媚，爱渠好句尽风流。香奁诗在人何处，断腕名高事已休。更欲与谁论此恨，遗编读罢一灯留。
当年御史凛霜风，见说金狨玉面骢。汗简有名知不朽，皂囊无稿岂非忠。梦思故国兵犹满，身落它乡路更穷。只有老禅真具眼，识君应在典型中。
绣谿遗迹巳茫茫，父老时能说漫郎。苍碣尚余唐翰墨，古祠犹是晋衣裳。旌旗还向江湖老，檐庑空悲草木长。我亦敢持寒具手，为公来炷影前香。
台阁诸公尽要途，一麾新拜岭南除。当时为我歌新句，别后何人哭讣书。梦断世间青琐闼，醉倾天上碧琳腴。平生交旧晁张辈，余子纷纷可作奴。
三月阴晴江上天，江花落尽水平川。红蚕老去桑垂椹，黄鸟飞来柳扑绵。千里心常悬梦里，十分春总在愁边。时时更谢苏司业，乞与杖头沽酒钱。
须江旧事与谁论，万古悠悠入夕曛。楚子名今推伍伯，阿瞒功独盖三分。空埋冶父山边骨，已散濡须坞口军。欲为英雄吊遗迹，笔头无古战场文。
淮上风埃满客衣，二年楼阁送斜晖。心如落絮随风去，春与残花作伴归。塞外夕烽悲鼓角，江边飞雨湿旌旗。只今便觅东皋路，巳失南山种豆期。
寂寂疏窗秋更催，班班菊蘂为谁开。山曾有约终相负，鸟解嘲人怪复来。阅世了知心是梦，倒床须放鼻如雷。又从白足西庵老，共试斋余双井杯。
龙脚蜿蜒苦未收，乱云携雨过西州。倚栏斜日到烟树，回首数星横夕楼。乐岁岂关羁客事，好风聊为老人留。今宵枕簟凉如水，又向华胥作烂游。
西风满眼莫登楼，回望乡关去末由。晚色不催金络马，夜灯空梦玉搔头。梁王行识相如赋，楚国方悲宋玉秋。万里长途知不晚，一杯聊为老人留。
久占无何作醉乡，人间万事只逢场。潘郎已老谩华髪，梦得多情还断肠。政恐新愁无处着，不知清夜为谁长。烦君试草思归曲，付与蛾眉小抑扬。
秋来烹鲤得明珠，颇胜当年获异书。里社相从真是伴，江湖作计未全疏。愁须强把樽中蚁，老亦宁思组上鱼。回望花姑溪北墅，可能无路到华胥。
人间何处不蘧庐，匹马来游偶束书。晚岁光阴频入梦，雁来消息莫相疏。淮南乘兴非关米，箸下烹鲜喜有鱼。避地偷生落闲处，功名无复似包胥。
诗如摩诘自名家，未数刘颠赋雪车。问字谁携子云酒，敲门拟送玉川茶。回头拾得风前句，扫地先除眼界花。老去无缘浑似梦，相随真欲问毗邪。
扁舟流浪作浮家，病齿凋零脱左车。千里归心秋后燕，一年春事雨前茶。它时我自开三径，此去君当判六花。相见已还平日愿，豚蹄何用祝污邪。
落叶江头枫树枝，秋风又入去年衣。淮南米贱聊乘兴，笠泽鱼肥却念归。老境但知随物化，幽期常恐与心违。群山堂下山干点，不见祠云作雨飞。
西风斜日可怜秋，已作重阳更上楼。门外白衣来独晚，坐中司马醉应休。茱茰香在人何处，黄菊花开泪欲流。山意娱人不胜好，苦无佳句若为酬。
黑风夜度鹙鸧高，黄狐出窟山鬼号。江空人静雪飞急，城头击柝催鸣刁。老翁愁寒小儿哭，薪如黄金米如玉。将军半醉猎城南，铁马敲冰响山谷。
准拟重阳共一杯，幅巾临水复登台。飞花扑面君相送，落叶满山人未回。故国只凭幽梦到，断肠频寄尺书来。此生终向江湖老，黄菊红茰笑谩催。
自昔人高马服名，胸中有策似金城。玉阶方寸何由借，榆塞风尘几日清。万里有家无梦到，一樽和泪与谁倾。竹西回首扬州路，肠断故园春草生。
思家一日似三秋，病眼凄然怯上楼。十幅风蒲催我去，数枝烟竹为君留。还将晓枕灯前句，分作孤蓬雨后愁。便合北来寻老伴，人间何处有汤休。
花似当时傅粉郎，不须汤饼试新妆。固知桃李无国色，犹恐兰荪是俗香。人在匡庐新结社，诗传淮楚梦还乡。波沉不见香罗袜，空向牛腰得夜光。
并门当日倚长城，笑遣妖凶卷旆旌。江上长鲸知巳灭，草中封豕不劳平。十年当念疮痍苦，此日宁论战伐名。虎帐夜谈资婉画，为言奇策是休兵。
平生作剧谩逢场，枘凿由来苦未当。笑我弹冠方适越，看谁纫佩独沉湘。捧心政恐元非病，怒臂前知不自量。它日小松山下路，合分风月与徜徉。
回首云庵日又低，孤帆欲渡晚风吹。桃花水暖拍堤去，莲叶舟轻随棹移。老罢转知身是梦，愁来只有鬓成丝。人间无地安双足，万事从头愧老师。
一樽能此共窥临，草色凄迷步履深。黄帽青鞋聊偃蹇，白衣苍狗自浮沉。瓮头酒熟须同把，窗下诗成亦共吟。待得吾庐真可爱，更须绕屋树成阴。
载酒何人肯见临，情于老伴莫嫌深。诵君词赋疑仙去，笑我功名付陆沉。且可闭门留客饮，不知拥膝是谁吟。幅巾趁取春犹在，来听黄鹂唤午阴。
家住三峰颇下临，畏人小筑不辞深。南齐谢老楼空在，东海麻姑信已沉。恨子不当青琐闼，伴人犹作白头吟。我穷无物能娱客，只有苍梧满地阴。
上章分得鉴湖春，贺老前身恐是君。常病薫莸难共器，岂容鸡鹜可同群。已无若若累累意，颇坐奇奇怪怪文。稍许白头亲杖履，少年功业付终军。
危坐东窗日自长，幽人不出雨何妨。未论饱饭三秋乐，且说高眠一枕凉。晴后却疑犹点滴，夜深应是更淋浪。此声有味知谁解，安得君来与对床。
贫共闲身味转长，雨随农事不相妨。莫嫌旅枕喧朝梦，要与书檠作夜凉。黄犊催耕思莽苍，短蓑垂钓念沧浪。开门更待西南月，无客来分上下床。
白昼钩帘望处长，初于眼界了无妨。坐看云岭埋烟雨，聊借西轩作晚凉。卷水翔龙方矫矫，转山飞瀑更浪浪。丰凶许事谁能问，独对残书月满床。
带雨山云晚尚繁，黄流先已涨江干。海边鸥鸟恐不下，濠上游鱼谁肯观。锦里十家俱半壁，龙门八节定无滩。早知四载归神禹，疏凿谁能泄浩漫。
江湖流落一乌巾，同障西风满扇尘。试为支郎吐幽句，了知长吉是前身。欲寛江上三年梦，更碾禅房一掬春。不为相逢苦相挽，行吟应在楚江滨。
三韩使者身堂堂，手持汉节归明光。宝刀不受戎王燕，便面空含风露香。双鸾织花大如月，凛凛犹余岁寒节。莫将七宝画团栾，乞与谁家小桃叶。
月下吹箫王子晋，醉中骑马贺知章。无家只卖文为活，有酒聊凭醉作乡。夜雨对床惊客枕，秋风无泪把离觞。阆州此去如天上，说着城南只断肠。
白髪衰颜已倦游，倚楼端为使君留。天连远峤云埋树，波撼孤城水绕楼。有客自伤愁外眼，何人解写雨中秋。世间无此登临胜，休把城南说阆州。
细雨愁云特地晴，重来水秀复山明。江风吹面沧波动，岚气侵衣翠润生。南浦落帆催画角，丽谯残照满双旌。未知九日齐山会，樽酒何人与共倾。
风与秋容一様清，云随风尽十分晴。江从采菊亭前过，月到双梧顶上明。塞草又黄人亦老，霜须浑白酒还倾。不应造物知愁极，故着玉蟾娱老情。
贫病相牵各异乡，心随南雁与翺翔。感君三绝出妙手，慰我九回萦别肠。山色为人分浅黛，泉声何事碎鸣珰。千岩万壑山阴路，谁与临流共一觞。
短窗烘日见深明，墙角泥干路欲成。槐叶索淘春渐近，菊苗荐茗雪初晴。寒丛且对天随子，大白谁浮阮步兵。愿借芳香明老眼，要翻书叶送余生。
携儿聊作北墙行，泥雪初干杖履轻。病后茶枪浑不要，眼前蔬甲喜全生。鸟声渐软春应近，梅萼催香日自晴。忽忆读残书未了，却须归趁小窗明。
云物才书雪未稀，楼台忽复带斜晖。日从银色界中出，鸟向瑶池影外飞。可忍便教烟欲瞑，会须更待月同归。群山即是三山顶，八极聊将寸目围。
洗雨梳风玉作肌，温泉初试太真妃。莫惊雾帐人方睡，怕作风轩雪又飞。未有酒樽酬玉艳，枉教春色到柴扉。诗成不为花游说，要看山翁倒载归。
老去伤春头绪多，花前不醉奈渠何。重来倦客还修禊，已去蕃兵却渡河。薄酒为人浇磈礧，恶风将雨作么魔。世闲何事非陈迹，莫谩相逢说永和。
连璧终惭玉一双，何曾有句似澄江。九霄鸿鹄终掀举，三峡波涛看击撞。长袖婆娑终解舞，短歌哀怨不成腔。诗坛老将元无敌，合为奔军作受降。
谢朓楼头烟树低，雨余帘幕卷雌霓。山从云外分千叠，水自天来落两溪。南圃飞红香满砌，画桥春涨绿平堤。登临日日伤愁眼，栏下夕阳还复西。
一事无成雪满颠，漫凭老眼寄韦编。谁将爱酒周光禄，错比能诗孟浩然。心与功名无宿约，天分泉石了残年。相过更待秋风老，来钓琴公斫鲙鳊。
顽云拨尽玉团栾，飞出青天白玉盘。月似不关常夜白，风应先作九秋寒。兴来有意携双屐，梦去还思把钓竿。遥想风流三语掾，不知谁共倚栏干。
东风吹雪满征鞍，夺我濒湖一笑欢。老病不堪频送客，乱离容易莫求官。故人知有山公在，游子应怜范叔寒。留得余年可相见，不须回眼泪阑干。
晓天晴日丽朱楼，残雪晶莹客舍幽。寒柳江梅浑欲动，官军胡骑几时休。颇无佳客堪同醉，当为衰翁作少留。便典春衣买春酒，同将一酌散千忧。
梅梢着子叶青青，红萼犹存味已清。竹外一枝和雨摘，钗头双蒂为谁情。雪霜自是元同操，楟奈何由与并名。商鼎欲调应有待，不随盐豉下莼羮。
相见还须复语离，更看花雨湿征衣。乐丞有酒聊自隐，季子无田安得归。长钓不妨垂白雨，乱帆时看落斜晖。何时去作津亭客，更待秋风一叶飞。
无人试请一长缨，贤似防胡万里城。共说庙堂初奏凯，似闻淮海已无兵。黄头父老农桑晚，白面将军剑佩荣。息马投戈知有日，黑山青犊已先平。
锦里先生聊醉饮，玉川居士以诗鸣。人言骥子能扶步，天遣添丁欲助耕。穷苦助吾缘底事，饥寒怜汝若为情。相看只有身长健，共沥余樽作小頳。
苏家人物自有种，法护且放僧弥贤。谁知癞可东溪句，参得涪翁双井禅。落叶飞云空自好，流风回雪不成妍。更须点检新编看，恐有隔林机杼篇。
虎额一山同避贼，草堂三月更通家。音容久隔头俱雪，云雾相看眼各花。晚厌微官犹曲糵，早知豪气已聱牙。北扉青琐真如梦，且复西谿踏钓沙。
月明惊鹊未安巢，生事如僧止一包。但得有门容看竹，不知何地可分茅。愁来漫载盈鸱酒，老去难穿中鹄髇。独有诗缘难洗尽，强随春鸟作啁嘲。
已分功名哙等高，平生谁问六花包。千头愿种封侯橘，三脊仍惭缩酒茅。乱后诗囊成长物，梦中惊胆落飞髇。我非执戟明光客，知有何人肯见嘲。
我如病橘缀寒梢，璀璨何由入贡包。交旧半应归宿草，乱离真已压前茅。毛锥早信难当敌，铜弩何由学射髇。愿借澜翻千偈手，为余一洗向来嘲。
春意催花不自禁，紫团犹复畏轻阴。兰荪有意窥芳馥，桃李含羞漫浅深。鬭鸭并栏风冉冉，红油垂幕月沉沉。任郎便是花东道，不学香山梦后寻。
玉立疏疏不满栏，小桃宜向竹闲看。看花何必三千岁，带雨宁须十万竿。却怪靓妆情脉脉，不嫌青玉瘦栾栾。何郎粉面堪怜许，拟学风枝耐岁寒。
好事何人说醉翁，贤良名在著书中。只今文采犹如此，当日渊源岂易穷。遗恨可堪惊别雨，新诗不复咏流风。惭公千里相求意，枫落吴江恐未工。
凛凛忠言公自持，伪书初赦两淮时。膝当不为奸雄屈，心亦唯应草木知。独任安危百年事，宁辜父老一生思。抗章终有论功日，便到銮坡已恨迟。
枘方乖凿固应殊，草木相求世久无。可怪风流如孺子，不嫌人物似曹蜍。两溪风月空劳梦，千里歌谣尚载涂。他日鹓行一回首，冷凫乘雁只江湖。
园荒不见二疏归，风引长藤欲上篱。燕子作巢春寂寂，竹枝摇月影离离。谁为五柳当年传，又诵三堂此日诗。我欲一邱藏曲折，此心唯有子相知。
看得阶前碧草浓，小桃犹作亚枝红。五更梦断鸡鸣雨，三月寒生燕子风。归意拟寻黄篾舫，春愁最恼白头翁。鹤长凫短知多少，尽付轩渠一笑中。
我作东窗竹外开，断魂香自雪边来。细寻水墨图中意，似对檀栾坞里梅。笔下悬知有冰玉，胸中元自少风埃。可怜能事王摩诘，解令春从一笑回。
江静云恬眼界空，危亭高枕丽谯东。风来雨后凭阑处，山在人间拄笏中。春去平芜随处有，鸟啼斜日满林红。伯仁空洞浑无物，容我清樽一笑同。
草长江南春欲阑，晓莺声在绿阴间。定应春恨知公子，故作清歌学小蛮。催尽落花风自暖，唤醒愁眼日长闲。隔枝时见黄金羽，始信庭柯会解颜。
楼下江声杂雨声，断云初掩断霞明。吹残恶热凉生面，泻作奔流绿绕城。扰扰惊禽栖不定，娟娟缺月坐来生。遥知举白酬丰岁，醉里凭栏句又成。
夜携桃竹上山枝，来叩徐侯种菊篱。怜我风霜犹短褐，喜君人物是长离。酣歌强对老来酒，忍泪重听乱后诗。一笑相逢真我辈，此情慎勿遣儿知。
诗翁老去无人数，晚岁移家在河浒。败絮蒙头那复霜，破屋穿天只愁雨。大儿窗下抄奇书，小儿灯前诵论语。明日羞囊余几何，客至无钱具鸡黍。
溪边茅屋知谁家，门前水落溪露沙。枯藤绕屋挂秋实，黑如点漆红丹砂。蜀葵花空已收子，鸡冠树高犹有花。客来倚杖主人出，屋头日暖听蜂衙。
从我怜君二十年，备尝险阻与艰难。试看剪发师陶母，肯为亲舂愧阿鸾。香火结缘聊为老，杯盘为寿小同欢。鹿门愿遂平生志，更享全家百岁安。
楼下秋空月似波，与君高目在庭柯。新愁别后知无数，白发年来畏转多。岁月催人驹过隙，世缘相缚雉罹罗。多才似子仍多学，他日金銮稳上坡。
月娥窥水晚纤纤，风味能回铁石严。满地不禁飞处急，一枝犹得醉时拈。国香无意欺兰蕙，天质应羞拟絮盐。冷蘂依然在空谷，何人重傍少陵檐。
年年飞雪闭寒斋，老怯风威不下阶。客至未妨频叩户，人生何必要笼街。莫嫌纵饮方投辖，闻道中兴已勒崖。自笑下愚移不得，从渠抚掌笑高柴。
故国飘零万事乖，十年不见雪中阶。要令幽子安圭窦，少待凶酋脱藁街。援笔何由赋梁苑，闭门只合老苍崖。君来看我煨黄独，自采春山带叶柴。
端门万马想初回，跪贺群臣拜玉阶。我约江鸥分雪浦，谁将乌帽踏天街。从游久欲真浮海，送客悬知亦自崖。犹有升平临老眼，尚堪方岳看燔柴。
从古才高少识真，此公句法老尤新。世间言语浑无用，天上吹嘘却要人。但遣前旒知娬媚，莫嫌后榻有嚬呻。梦中富贵能多少，空使清流作怒嗔。
移居来近玉湖中，渔户新添白脚翁。觅句深惭何水部，浮家全似陆龟蒙。山寒政恐无黄独，地湿应须要鞠䓖。晚日飘零天不管，双凫乘雁听西东。
门外湖光潋滟中，春寒那听雨蒙蒙。吹残梅雪如山雪，颠得江风似飓风。双燕拟来寻旧约，小桃浑未试新红。黄䌷独拥眠方熟，剥啄何须来恼翁。
雨后风扉拥青嶂，家在斜阳晚潮上。沙头飞尽雪色鸥，柳下初横短蓬舫。皇天恶料风忽颠，贾客仓黄回五两。老人倚杖不肯归，看打南湖白头浪。
心如止水不妨清，身似无官不为名。但把一椽供偃蹇，从他百鬼瞰高明。路迷鸡犬家何在，身与渔樵席屡争。眼看青云有矰缴，鹪鹩巢小未宜轻。
朽骨枯茎未必灵，行藏何苦访君平。问津世路心先懒，买地江干计已成。解向急流求勇退，便知幽事合关情。裕陵将种今谁在，但恐君王问姓名。
浅红疏蘂出墙头，事往人空锁北楼。鸟为春愁浑不语，花知人意亦含羞。东风脉脉情何限，细雨蒙蒙泪不休。却忆去年花下醉，依稀记得小蛮讴。
江头老父谁共语，白发垂肩汗如雨。儿方高枕作自畀，雷翁开门傍河浒。水边云黑雨欲成，山外天高月将吐。江湖满地身未归，星斗横空夜如许。
幅巾听雨卧风樯，呼得青奴伴晚凉。白发蠹书缘已熟，黑甜欹枕味偏长。月侵冰簟何妨白，舟入荷花不奈香。更倩长年打双桨，云山青处是吾乡。
世间那得此间身，恐是前生贺季真。白水窗闲频入梦，黄梅雨细却留人。重听欸乃烟中曲，净扫离骚几上尘。但得南风送归棹，未应幽独解伤神。
颠风急来万木萎，迅雷不聼人掩耳。南山栖鸟失故巢，北山翔龙卷湖水。翔龙掉尾不肯收，眼看沧波接云起。想当舟楫避惊涛，无数鱼虾趁龙尾。
眼中人物欠曹刘，老矣逢君接胜游。诗与漫郎推行辈，字从坡老得源流。羸骖又踏千山去，黄菊空催九日愁。横槊想多秋后句，诗成须着锦囊收。
为米要令陶令出，无毡今坐广文穷。悬知嚼蜡世味薄，未抵扑衣山色浓。大盖且从渠自拥，小槽当与客频中。家谈安得从三老，华萼同编是古风。
了事痴儿不到诗，间中鼓吹自应奇。莫教句法惊人甚，便恐功名入手迟。性癖雅宜嵇叔懒，官闲只有漫郎知。庭梧想得西风急，秋意微生楚些悲。
拟筑扬雄宅一区，碧鸡坊外且成居。湖江君尚作浮宅，风雨我当无敝庐。平日梦游嗟路远，新凉见面恰秋余。便须载酒相从去，要识平生未见书。
九日清尊强挽秋，满庭风雨复谁游。俗人言下无三语，此老胸中有九流。白发不妨欺短帽，黄花应解笑痴愁。客情老去何曾好，双鲤书来几日收。
张颠佳处是清高，不但诗狂酒亦豪。自说平生耽翰墨，未尝名讳落官曹。书工耻作云间榜，画好能添颊上毛。早信人间苦荆棘，不嫌门外长蓬蒿。
三年湖雨一茅茨，坐遣幽人识面迟。遗恨忽从愁里尽，交情先向句中知。重寻故里空劳梦，亟买归舟会有期。何日剧谈听亹亹，满倾春酒细论诗。
三年波浸白湖门，佛屋新分水北村。窗可近书真窈窕，室才容榻颇深温。妻孥共社同香火，鱼鼓催人作晓昏。雪颔已疏怜我老，云踪无定与谁论。
兰皋飞佩一凄然，别酒深倾玉满船。谁唤孤帆落天际，尽驱秋色到愁边。燎须心在人能说，拟絮才高墨未干。莫向南湖频着眼，断鸿疏影在云烟。
相思一日九回肠，多谢来书细作行。镜里有霜怜我老，鼎中无脔付君尝。衰颜本自羞连璧，佳句仍惊得夜光。五鳯楼高无此手，曹刘真是及肩墙。
门连弱水不可渡，山似妙高知几寻。得雨僧分香积饭，行檀人施袅蹄金。重新佛屋龙天喜，已退魔军岁月深。老去愿随君共隐，谁能拥膝更长吟。
王谢风流本自长，天教洪井发珍藏。定知东海新金斗，可继文安旧印章。龟去岂无江上恋，鹊来今得石中黄。传家已作他年兆，莫把功名付锦囊。
一病能令百念阑，霜蓬零乱照衰颜。心知只可开三径，炙手何劳叩八关。老喜社中多臭味，梦思方外有跻攀。劝君莫放寻山屐，嬴取浮生半日闲。
早岁从田叹不逢，老随乘雁听西东。青山约在何时了，白发欢成一笑空。昨夜清歌催别酒，只今寒月上孤蓬。相逢莫怪长相忆，举世交游无此风。
云路飞腾合到君，不应犹现宰官身。未分东观消长日，聊为西湖作主人。天近得声知亦易，民饥当念可须嗔。簿书丛里江山在，了事何妨得句频。
此情谁与问天公，幽事全归白发翁。袖手寻诗红烛里，卷帘听雨绿阴中。杯盘眼见樱桃熟，时节心惊柳絮空。谁为羁栖到三月，还家犹及舞雩风。
横飞衮衮见诸公，着眼何由到此翁。胡粤相忘千里外，金兰投分一言中。诗缘渐熟情难洗，老色来煎念已空。销尽客愁知底事，爱君回雪与流风。
幕北传烽飞夕埃，庙堂今日要真才。肯将身向急流退，要问客从何处来。宝墨光翻银汉落，画船恩重锦帆开。胸中丘壑公元有，便恐鸱夷挽不回。
韦白两公名欲埃，芗林一出未难才。树从居士池边种，香入苏州句里来。陶令北窗应好在，何郎东阁为谁开。二疏归后今重见，遥想都门张饮回。
圣主思清战骑埃，尽将尺一起群才。匈奴莫向云中入，尚父今从海上来。绣祫不当毡毳用，玉关宁为犬羊开。公冠已挂知何事，犹有忠肠日九回。
熟睡能令虏退师，高谈聊决庙堂疑。胡尘洗尽浑无事，却卷波澜入小诗。谈笑成卢事亦难，一言能借百年安。群奸未死公休恨，但遣枯枝作岁寒。
平生高目看儿童，晚喜低头拜鲁公。政恐父师千载后，未输丞相百年中。投诸魑魅知何事，碎得狻猊有底功。长遣忠臣泣遗恨，谩营华屋照丰容。
千里辞家复卧疴，赖君一笑肯相过。梦看赤鲤春腾浪，归见牵牛秋渡河。空里懒能书怪事，酒中自可作无何。一竿忍负平生意，重钓花姑溪上波。
乌帽前头没马尘，个中元自不无人。风流公是习主簿，文字我惭阴子春。此日定交真有意，一生吊影复谁亲。相从又失秋来约，已结茅椽着病身。
一牛饱卧春草绿，一牛下坡引黄犊。长安可笑人海中，眼前见此三觳觫。诗翁老去饥满腹，归把春犁岂非欲。人生所愿能几何，百亩良田一牛足。
雨后青云万里开，翠螺新染玉萦回。将军马健随风去，天目山高入眼来。稚子能文非好武，君王赋韵不为才。且将横槊新传句，独对西风侑酒杯。
林下相从政要君，春来花草各欣欣。须烦无语木上座，时伴能言郑广文。徒步饱看山入眼，醉归应有句凌云。谁知九节仙人杖，解与先生立茂勋。
野水横分青草陂，谁埋玉树与琼枝。湖边山自向人绿，门外柳今何处垂。行雨行云钧是梦，施朱施粉未相宜。一从蕙死兰枯后，刚道桃花好面皮。
睡过花时常掩关，老人欢意自应阑。愁边可奈雨如许，客里不禁天尚寒。数月乡音无雁到，一年春事已梅酸。梦余犹忆江头路，拟唤归舟下急湍。
老于春事岂相关，只有翻书意未阑。白眼何由常玩世，黑裘元自不遮寒。饱听风雨眠方熟，细说穷愁语更酸。日诵离骚三百字，便知新句有惊湍。
两公才力尽骅骝，俱得东南第一州。易湿青衫江上泪，难禁白发海边秋。此生名字依然在，晚岁功名亦未酬。处士若无当日节，更将何物配风流。
湖色初分宿务余，绿蒲深处听跳鱼。一枝聊作乌栖树，五晓尚随人趁虚。老矣坐曹真戏事，归欤怀旧却情疏。未开禁钥听传漏，残梦犹堪付竹舆。
晚将华发试青衫，静寄从来是旧衔。俗子未须怜怨鹤，老夫元不负耕岩。晴山有约长相见，恶木妨人要尽芟。自笑飘零苦无定，今年来此诵琅函。
道人不爱葛藤禅，参得维摩妙法门。颇怪后三犹有说，要从全一便归根。昭文琴在何须鼓，惠子书多亦费言。闻道山中少来客，炉香清坐与谁论。
久将华发寄林泉，尺一呼来近日边。身退已甘无事老，眼明重见太平年。鼎湖龙去心虽在，长乐钟鸣喜欲颠。解道贞元朝士少，刘郎定自有新篇。
关郎人物妙人间，莫作云长一様看。不到青云知有命，频遭白眼坐无官。纫兰秋浦应须尔，索米长安政恐难。我欲买田犹未可，但令归梦逐征鞍。
登临一笑与谁同，此事人间未易逢。莫恨清樽负重九，且看黄菊笑西风。江连碧海潮初上，山近丹霄路欲通。向晚归来得新句，便知云梦落胸中。
与君一别几经秋，忽作修文地下游。诗忆向来云态度，人今何在柳风流。西湖烟月生前恨，客路风霜晚岁愁。胜日交流半零落，数行老泪倩谁收。
上方枝策记当年，仿佛天宫五日间。老去新添唯白发，重来好在只青山。已怜雪意催寒急，更遣泉声唤梦还。明日郊宫禋社稷，此生犹得缀朝班。
出门天意已垂垂，湖上回鞭雪满衣。人在水晶宫里住，马从银色界中归。树头云冻依然在，湖面鸥寒断不飞。今夜灯前有残榼，拥炉深闭一篷扉。
当时长啸敌先摧，不费官军一炬灰。黠虏自惊风鸟散，使君方看玉山颓。撄城捍贼今亡矣，抗疏论功有是哉。相见可堪谈旧事，为公搔首一徘徊。
湖上春风结暮阴，乱云堆雪晚来深。便随柳絮飞将去，谁管桃花冷不禁。自苦多愁成客恨，不关难测是天心。乘除妙理谁能会，明日朝暾忽满林。
春光早已到千林，尚有余寒压晓衾。解作飞花朝蔌蔌，绝胜疏雨晓涔涔。无田亦有三登意，是瑞何妨一尺深。雪里故人谁过我，西湖岩壑似山阴。
一湖春水绿漪漪，卧水桃花红满枝。去住云情浑不定，阴晴天色故相欺。风前柳作小垂手，雨后山成双画眉。何必娉娉仍袅袅，西湖应便是西施。
家在东湾古渡头，柴扉草阁枕寒流。无人拟弹能言鸭，有眼那惊不下鸥。月里踏歌何处社，樽中载酒几家游。溪南溪北村村水，春雨春风日日愁。
几日春风大放颠，晚来寒日露晴天。浪纹随棹湖如镜，日脚翻鸦月似弦。便可饱看花入眼，不应直待柳吹绵。庾郎分得愁千斛，肯与青丝作少年。
毎日东风吹暗尘，小池幽树不成春。妨他燕子关何事，折尽梅花最恼人。愁里了知身是幻，老来惟与睡相亲。去年湖水浑依旧，欲买扁舟钓白苹。
一麾新领浙西州，重说当年八咏侯。要遣虏人知宿将，故乘轺传作遨头。朅来京口颁明诏，便合甘泉从禁游。红袖相扶客为寿，莫嫌和月醉西楼。
甲子重新数中兴，济川人为圣时生。五花名肃金銮殿，八阵威寒铁瓮城。贺客杯觞方潋滟，使君忠力转精明。祝年有意留公住，只恐调元要老成。
十里春波翠染衣，小寻鱼鸟共追随。船头风急何妨醉，湖上山多尽入诗。藜杖偶来飞絮里，芦鞭犹忆看花时。两公人物如连璧，同上金銮亦未迟。
遥想祠宫晓色寒，卷帘聊此看孱颜。官闲颇似苏司业，诗好全如庾子山。觅句不妨烟雨外，浮家犹记往来间。旧游有意重回首，恐上金銮未得还。
门前冠佩眼中稀，家在西湖水绕扉。每对鳯姿羞羽翼，更因鱼目得珠玑。身闲聊伴苍官语，诗瘦空惭笨伯肥。别后清言应亹亹，不知谈麈为谁挥。
杭颍雌雄本自殊，淡妆浓抺是吴姝。满倾涨玉千钟酒，来看镕银百顷湖。白鸟去边山泼黛，绿蒲疏处雨跳珠。不知能事王摩诘，貎得西山落照无。
台城依旧绕长河，结绮临春往事多。但见张妃似西子，不知擒虎是阎罗。当年已老琼瑶树，此去空留铁石柯。乔木自存非故国，何须仍唱后庭歌。
江上丰隆酝秋热，老病摧颓可堪说。人行落日生黄尘，马畏长涂汗流血。君看此处安得诗，空学吴牛喘残月。北风何日挂𫘞裘，长啸灞桥驴上雪。
少年名字满贤关，荐墨谁能借一言。子产自应知季札，退之先已得何蕃。江无九肋空多士，树有三珠且共门。晚路相逢叹流落，可怜不第独刘蕡。
老黥得龟规小利，小儿夺龟以为戏。儿痴但作一笑看，槁死生存两无意。乃翁不忍龟缩头，何如去曳长江尾。流水长者亦念汝，清江绣衣何忧苦。
随计京华忆去年，梦魂合眼到家山。早无半菽能糊口，晚得三钟只汗颜。老懒不堪朱墨里，此心终在水云间。尺椽分我江边路，留与他年作往还。
谢朓樽前忆语离，别来怀抱只愁知。鹡鸰原近识君晚，鸿雁书遥寄客迟。何事不嫌霜后鬓，尚邀同醉雪残枝。今年新得梅花句，华萼诗中第几诗。
江南洛社各天涯，何事高人亦见思。句法风流云烂漫，旅情飘泊燕差池。樽前病骨难供醉，花下枯藤可强枝。莫唤孤山林处士，扬州何逊自能诗。
送君南浦草青青，记得江边一醉醒。骑马却来寻旧处，依然苍竹近寒厅。读君古锦囊中句，可是红莲幕下才。试问风流李长吉，如何不寄近诗来。
当年三士各清狂，下马同寻古道场。人在诸峰朝着屐，天教我辈夜分床。胜游已是成陈迹，晚路何堪更异乡。闻道重来苦相忆，为君日转九回肠。
我得孤山已恨迟，水边无复昔年枝。花随此老俱成梦，诗似徐郎今有谁。陇使醉将春作信，广平应解玉为肌。五更笑语香中意，只有罗浮晓月知。
两淮持莭记当年，奏计归来雪满颠。应念故人今老矣，载瞻行旆只依然。欲知鸿雁劬劳日，便是鹓鸾咫尺天。况有金兰在坡禁，一生交分岂轻捐。
此生难数绛人年，高位由来免疾颠。自笑晚途聊复尔，相逢云路岂其然。归心只欲开三径，薄宦何由托二天。他日据鞍如可强，故人虽老未轻捐。
九陌尘中度岁年，不堪乌帽著华颠。名虽已愧周公瑾，诗或时参孟浩然。岂料晚途莲幕客，肯来同醉玉壶天。人间富贵须公等，佩楪从今可尽捐。
知公直节自当年，终不留衣与大颠。胸次已能呑梦泽，功名宁复愧燕然。登车莫厌尘吹帽，移棹应思水拍天。归去交游如问我，为言百事老俱捐。
政恐情须我辈钟，画船同载舞衣红。可怜燕子无人管，不忍桃花过眼空。客睡喜听门剥啄，君诗来送玉丁东。何时却觅孤山路，共吊梅花树下翁。
春风作意恼春怀，更落残红上紫苔。无限好诗飞得去，几人今雨肯重来。梦回故国空千里，酒忆徴君共一杯。看取西湖天下胜，客愁应为此时开。
五月痴云烂不收，麦风先借一天秋。聊烦细雨催幽句，更把新凉洗客愁。人物似君真楚楚，功名怜我亦悠悠。谩将无限思归意，欲向回中著钓舟。
老年无句上诗坛，晚向荆州始识韩。马历险艰知足健，树从黄落见根蟠。不妨论好同胶漆，已复书盟在肺肝。许我三冬共灯火，不须冲雨过苏端。
艾侯人物似芝兰，不数淮阴袴下韩。笔底波澜惊浩渺，胸中书传想萦蟠。厉施固自无妍丑，楚越何曾异胆肝。一笑相从亦何事，共看明月上云端。
晚来风定雪初平，到手杯行不暂停。夜色远欺江月白，天花宁羡野梅馨。遥瞻玉阙心先喜，一见瑶林眼自青。回首西湖在何许，借君诗作远山屏。
蓝尾先迎替腊春，流光依约似行云。功名如梦日月晚，儿女满前恩意勤。此夜自倾桑落酒，谁家政舞石榴裙。穷谙岁岁年年事，老坐奇奇怪怪文。
何曾留得守囊钱，长坐羁愁只断编。我已自成穷活计，君犹为看小行年。莫惊久客推难去，况有吟诗尽可传。更看同升门下士，中兴自昔要真贤。
人间编削要研摩，富贵声名不奈多。似我岂容窥玉海，如公真合上銮坡。依光日月心应在，回首湖山意若何。白鹭洲前留不得，却归京洛拥鸣珂。
晚窃官囊五斗陈，笑谈犹喜奉冠巾。望尘罗拜何曾觧，拄笏看山了不嗔。自古知心能有几，如公厚德更何人。锦帆画舸江边路，愁看飞花落絮春。
羞对湖山照病容，浮家全似陆龟蒙。扫除故里三年梦，邂逅幽人一笑同。酒会驱愁常恐薄，诗能穷我不须工。两家好客今安有，为作缁衣补国风。
知君心本在沧洲，故掲寒斋作钓舟。已遣江湖频入梦，便呼鸥鸟与同游。浮骖未可追前事，画舫犹堪拟胜流。笠泽有家归未得，断肠芦叶荻花秋。
数椽元著乱山丛，强入天街踏软红。老去只思青眼旧，诗来犹数白头翁。身游吴越千山外，春落邯郸一枕中。赖有可人俱在眼，举杯惟欠与君同。
春水绿波南浦路，两岸谁栽杨柳树。含桃熟尽未闻莺，荷叶生时已飞絮。絮将春去不可回，人伴云闲更须住。我亦随君似落花，欲趁春风到何处。
雨露朝来下九天，左鱼还得旧青毡。莫辞去国逾千里，犹胜为郎动十年。客至何妨常有酒，民残政自不须鞭。欲安远俗惟无事，圣主休兵本息边。
江上当年忆语离，相逢虽健鬓如丝。心知涉世著几屐，眼见承流换两麾。台阁异时须献纳，庙堂今日要招携。九江太守多仁政，此去知公得吏师。
南来冲雨著征衣，山下黄梅正熟时。老大相逢真是梦，寒温以外只谈诗。乐丞游宦聊因酒，陶令弦歌政坐饥。人物似君那易得，一蓑归钓未应迟。
异时连佩汉鱼符，两奏殊庭报政书。黄屋要闻当日句，朱幡又拥使君车。风流举世推前辈，文采须公侍禁庐。想得西楼未回首，已催尺一到南徐。
官冷长如赐沐闲，门虽漫设昼常关。劳君马上风前句，画我湖边雨外山。落木半岩秋色里，曲栏千尺暮云间。白衣大士应怜我，忍对高人不厚颜。
苏侯新拜外台官，目送扁舟杳霭间。我亦漫同千里月，天教饱看七州山。欲知此别无穷恨，政坐相逢一笑闲。携酒却来湖上寺，不堪重对小孱颜。
归雁亭空剑戟场，天教人物发幽光。书传父祖人犹说，名到仍云泽转长。朱草只今应有谱，紫兰何处不闻香。我无笔下芝房曲，付与南宫二省郎。
秋蟾欲落霜满屋，道人悬鱼击刳木。谁将发发水边声，惊断齁齁鼻中曲。此生自是在家僧，便恐个中缘已熟。安得华鲸吼夜廊，去趁云堂五更粥。
秋雨平欺玉川屋，向晓寒窗风撼木。道人闲作木鱼歌，使君肯和无弦曲。枯鱼剥啄渠自鸣，客梦依稀我方熟。此身安得在蕲州，去觅君家咄嗟粥。
五更木鱼鸣绕屋，唤起乌衣晓登木。敲残千叠万叠声，乱尽长清短清曲。天边孤月犹复明，世上黄粱欲炊熟。老人虽起亦何营，但饮南窗一杯粥。
圣主均休锡庶民，亲祠遥望属车尘。云旗欲下精诚格，绛阙初成制作新。肃肃衣冠严祀事，雝雝箫鼓降明神。椒浆一酌能多少，散作人间万国春。
短兵无力可交绥，强敌当前敢出奇。况我龙钟临老日，值君三五少年时。拟将冲雪骑驴句，换取看花走马诗。病思谁能更搜索，但拳双臂作支颐。
乌帽犹冲九陌尘，扁舟谁钓两溪春。久凭归梦寻香国，忽喜清樽对故人。满眼穷愁嗟我老，此生交旧独君真。华亭一水无多地，细作来书莫厌频。
将军十载半鸣珂，才武怜君中异科。但把长吟作回雪，不妨濒海看熬波。方愁只影身如寄，便买扁舟意若何。一别应须五年事，好诗从此为谁哦。
未央宫阙转光风，谁识萧何第一功。禁殿潮连银海阔，御楼霞似赤城红。旧来双舄飞翻处，今在春秋赞祝中。自此翔麟驾君辇，试从紫陌看方瞳。
一生青白强锱铢，老眼昏昏亦废书。长剑竟辜真事业，短檠空照旧虫鱼。临风忘酒殊妨事，隔雾看花不管渠。犹与蝇头较多寡，小儿曹合戒前车。
旱欲流金水欲裂，百千火聚作此热。秋风忽送雨一犁，应念田夫汗流血。庙堂调烛随弛张，五色线补虞帝裳。书生拟作丰年颂，临窗弄笔鬓如霜。
田作何郎炊饼裂，饮冰不救中肠热。千山云路鸟欲飞，六月行人驹汗血。风师偃旆那复张，雷师鞭雨沾帷裳。雨中仿佛云子香，行看玉粒秋饱霜。
手种琅玕岁已成，要听风雨近窗鸣。戏将落月千寻影，幻作长离半岭声。蕙帐梦残秋雨急，锦囊诗了夜灯清。便须写入朱弦曲，安用能回越石兵。
小结茅庐寄一椽，夜灯聊与客周旋。闻知急雨来何处，题作蓬斋亦偶然。政欲搔君江上寄，莫嫌惊我醉中眠。老翁辜负渔竿久，何日烟蓑上钓船。
好竹连山万壑青，落星天近接飞甍。流杯共把人须胜，风玉相看眼倍明。故老旧游云已散，孙郎长啸鳯重鸣。闲来却倚朱栏看，苍雪依然入句清。
一麾投老始专城，共理聊烦助圣明。欲识斯民元不病，要知循吏本无声。官闲莫道州如斗，客满何妨饮似鲸。它日桐川楼下酒，会须分与故人倾。
文昌不作吏曹忙，赐沐归来日更长。青士寒生庭下雨，木奴香借树头霜。唤回短梦知何事，寻得新诗又夕阳。遥想南窗卷疏箔，起看双鹭入鹓行。
簿领痴儿作底忙，闲中得味独君长。登临莫负山如玉，岁月还成鬓作霜。谁把酒浇陶靖节，天将诗付沈东阳。明朝湖上看双璧，兄弟联镳作雁行。
风条无叶自萧骚，玉立修篁不受凋。咫尺蓬瀛横雪观，依稀丝竹度云韶。天怜人老悲双鬓，官似僧闲占一寮。日日杖藜摩饱腹，未知何以答清朝。
文字何当仆命骚，余年虽在鬓全凋。元无旧曲能三叹，为借新章作九韶。千里奉祠犹去国，一官何地可同僚。吹嘘直上青天去，谁挽斯人入圣朝。
旧说江西一派禅，公家得法自当年。回风流雪何人似，宝钵天衣几世传。后学安能窥制作，老夫犹喜奉周旋。寒窗读罢无人语，只有灯花欲鬬妍。
平生清德畏人知，岂弟真宜作吏师。日饮无何方得计，民歌来暮却成思。何妨道守催科拙，自是穰侯见事迟。天与一窗供燕坐，乌墩山好助公诗。
西湖岂复似人间，付与瀛洲学士闲。百榼满倾桑落酒，两高聊作道场山。一年春事方三月，万里风烟静八蛮。白髪可怜欹病枕，兰船空忆棹歌还。
使君双旆拥朱轓，竹马先迎近郭春。且听郢人歌白雪，莫因骚客念东门。新诗为我应须寄，往事知谁与细论。唤取莫愁烟艇子，有时来伴石头樽。
紫府琳腴照玉壶，来沾隐吏北山隅。遥知拜赐瞻金阙，应笑流涎湿领须。醉面看君红作缬，衰颜怜我绿凋蒲。明年何止分琼液，细葛香罗世亦无。
钱郎名与大年齐，貌得孤山一段奇。月色昏昏人寂寂，梅花淡淡水漪漪。戏将三昧传神手，催动千林破腊枝。不用摩挲窥妙墨，暗香疏影在新诗。
曾侯为生廉易足，天与一居山绕屋。看山有味聊与娱，嚼蜡无情本非欲。子建波澜今尚存，断弦那用鸾胶续。会当踏月夜相过，曳我江心旧桃竹。
黄耳书来得近诗，楚骚宁复为秋悲。会令好句能传信，更有何方可乐饥。岩壑树高元是桂，阶庭人秀尽成芝。脊令风雅谁能继，神物应须与护持。
静坐无人鹊转柯，冷蟾分影照金波。月如白玉盘初挂，天似青铜镜始磨。正好中秋无此色，不知今夕定如何。锦袍太白凭谁问，应趁春风上大罗。
不食濡须坞口鱼，只今已是十年余。我犹疋马随人后，君亦华巅与世疏。此日又分直馆禄，几时来读道山书。梅花莫付长安使，行卜昭亭岭下居。
圣学渊源贯九邱，雍容元祀得迟留。明庭未款宸心肃，云驭先回晓月浮。三礼秩宗归大圣，一言悟主付千秋。已通爟火亲祠事，更有何人敢告猷。
樽前风味笑衰翁，病起飞蓬一半空。春与落花何处去，醉如霜叶不成红。一生浑作邯郸梦，九载香吹嶰谷筒。老去新愁尚无数，却须分向酒杯中。
柳边轻絮不禁风，春事如梭过眼空。已有细枝催暗绿，忍看疏雨打残红。强将瘦马欹乌帽，只合秋江把钓筒。赖此同游两陶谢，诗成浑在笑谈中。
似僧寮外看春风，晏坐寻诗不写空。春事可怜樽酒在，旅情犹念舞衣红。去家久似千年鹤，时节看沉五彩筒。节物苦催双髩白，故乡常着梦魂中。
欢声何事入康衢，邃殿功成圣统初。欲卜万年新历数，重看四海旧车书。云韶奏乐来天外，宝册鸣銮上帝居。合与典谟垂奕世，浯溪文在复何如。
礼行廊庙喜书成，重此商周说中兴。九叶承家传鳯历，六飞当位纪龙升。人将尧禹方勤俭，天付萧曹作股肱。拟为中和歌乐职，小臣芜陋亦何能。
春与桃花作伴归，不须更著雨频催。帘垂尽日无人处，柳送晴天落絮来。愁里酒杯谁共把，眼前书叶懒重开。那知造物怜幽独，忽遣啼莺唤梦回。
画史俗士非画者，支郎好马能画马。为君肯作数骅骝，班郎应歌天马下。前人妙笔俱绝伦，后人骨冷唤不闻。试借云衢千里足，洗我眼中凡马群。
少陵说马谁擅场，老韩曹霸江都王。只今传法谁得妙，支郎为𦶟龙眠香。沙平草细春日长，何人识此真乘黄。归君蓬斋君卷藏，似君千里方腾骧。
敢乞兰金作诏泥，年今已是古来稀。一天细雨家何在，十载黄花客未归。万事可怜俱老境，故人犹欲借余晖。但当洗眼秋风里，饱看云鹏作意飞。
黄鹄摩霄未易知，倦飞寒雀本来卑。颇惭陶令归田早，政坐穰侯见事迟。偶有酒供鸜鹆舞，苦无人唱鹧鸪词。秋来湖上山方好，食蛤重为汗漫期。
使君才气号无双，千骑新来绾汉章。此日楼台新楚塞，当年翰墨记黄香。民安乐岁州何事，江入清樽客满床。十二巫山应在眼，定无遗事说襄王。
淮上声名彻冕旒，几年边鼓卧清秋。五花未从甘泉驾，百尺聊新楚塞楼。暮雨已随烟珮去，长江空抱峡山流。客来欲吐窗闲句，莫把城南比阆州。
寒欺玉树雪横斜，遥想诸郎拟玉华。更借蟾蜍千里月，细看薝卜一林花。公名已在曹刘上，我辈裁堪屈宋衙。闻道高轩开二妙，竹坡犹有雪煎茶。
谁从玉阙蓬莱殿，吹下仙人萼绿华。风急有时翻柳絮，月寒无数着梅花。时开病眼看三径，胜着青衫趁两衙。欲煮南屏山下雪，问谁能点老谦茶。
雪意𩭹𩭹整复斜，似人霜髩不胜华。只今瘦骨欹风帽，空忆寒江钓浪花。妙舞正看回激楚，两峰旋欲战彭衙。不将盐絮轻相比，似我南窗玉色茶。
黄郎满袖出新诗，别后篇章欲造微。老骥但含千里意，翔鸾还带九雏归。如君好事真前辈，笑我为生尽昨非。小别不堪频作恶，灞桥杨柳亦依依。
海中仙果著新枝，可是香山得子迟。雏鳯远从丹穴至，神驹初出渥洼时。平生种德无遗恨，他日传家有是儿。闻道长庚曾入梦，已应能作上楼诗。
强着玄端与沐猴，随人作计偶乘流。昔时来往从三径，今日﨑岖念一邱。千里回思家似梦，十年赢得髩双秋。缁尘满面君应笑，京洛相逢只自羞。
太常何敢醉如泥，休沐相寻见亦稀。倦著青衫君未可，老遮乌帽我当归。翔鸾寺里停烟棹，西子湖边看落晖。安得剧谈同一笑，孤篷六尺去如飞。
此生随分本何知，人品非高论亦卑。早岁囊书羞贾传，暮年学圃羡樊迟。江乡老去多归梦，乐府秋来得妙词。八节上滩休入句，花姑载酒可相期。
挂帆早拍云涛堆，落帆暮上姑苏台。天沉海峤鸟飞去，雨入太湖云不来。西施白苧岂复唱，吴王故苑俱成灰。谁能与子论许事，倚栏共听渔歌回。
云水苍茫共渺然，眼看飞鸟没苍烟。山围百雉吴王国，风急千帆震泽船。白髪飘流身已老，断编零落事空传。谁将无色胸中画，貌取吴中万顷天。
红尘染尽去时衣，愁入双蓬鬓髪稀。故国几番随梦到，长安十度送春归。懒看乌帽朝诃马，却忆黄䌷昼掩扉。鸟倦知还我已老，会令双鹄贴云飞。
相国风流元有种，徐卿裙屐固应稀。青衫好着君犹未，黄髪无多我合归。清梦晓听湖上雨，暮年犹借水边扉。南来未是安巢鸟，拟趁西风着处飞。
白璧尝遭按剑疑，古来投分要相知。惊人未有平生句，绝妙空贻幼妇词。我亦去为庐阜客，君应多寄辋川诗。来书更觉寛陈债，八节滩头上水时。
当年蛮锦织梅花，此日苍藤立暝鸦。白水碑残犹结客，颍州兵乱已无家。何年有客常留剑，举世知谁可押衙。我一举杯浇马鬛，更从底处问侯芭。
赦黄新拜日边书，画舸行游雨外湖。粗有微官如漫叟，苦无高论似王符。江边孤垒应千里，天上神州梦九衢。物外故人今远别，固应怜我不同涂。
闻道州闲可读书，绿荷朱阁绕平湖。惭非万里青云器，未称中兴赤伏符。来暮不应歌叔度，久穷聊免哭唐衢。君当别我休辞醉，我亦匆匆恐问涂。
欲倾杯酒话平生，又觧孤舟作晓行。有友五人那忍别，去家三岁若为情。一时但恐无耆旧，四海谁言有弟兄。归路若随清梦到，江南虽远不多程。
百年遗像锁寒厅，气压长江贾尉轻。谁道都官能作谶，固应梅福自知名。人犹能说当时事，诗亦悬知早岁成。泉下玉山呼不起，可怜华屋漫峥嵘。
小携樽酒作清游，寻得方壶最上头。山在断霞明处碧，江从白鸟去边流。苦无健句争天巧，赖有新亭慰客愁。他日东南论胜地，未应只数庾公楼。
沈郎带减不胜衣，瘦甚由来政坐诗。试数交游尽前辈，便知文采照当时。子猷何处寻修竹，漫叟今谁吊旧祠。人似浮云忽吹散，老夫虽健鬓成丝。
旧识君家小仲容，步兵今复此相同。谁教楚楚青云器，来照𩭹𩭹白雪翁。庐阜故山休入望，武昌官柳正摇风。只应黄霸归朝日，已在天边尺一中。
烟雨凄凄芳草渡，隔岸冬冬赛神鼓。男巫唱歌女巫舞，蚕宜青桑麦宜土。天下无兵三百州，不如卖剑买汝牛。千仓万廪汝莫爱，富民今岁新封侯。
看尽吴头楚尾山，不嫌心似鸟知还。可怜樽爼登临处，正在烟云杳霭间。地胜岂无神物护，天教付与老翁闲。凭栏欲唤君来语，家住寒溪第几湾。
人生何苦着儒冠，心与功名了不干。早岁气吞云梦泽，暮年身作灞陵官。欲寻故国今安在，漫醉醨樽不当欢。老别相逢知几日，花须句在好重看。
刘郎人物照当时，未上青云莫慢迟。秋浦江山应似旧，蓝田雁鹜不妨诗。销魂怕作文通别，问字谁如伯始知。此去醉山梅欲动，忆君同看雪前枝。
君有篇章配国风，技兼鼯鼠固应穷。但令人似千金璧，莫恨门生一丈蓬。北阮有生宁免俗，蒙荘虽放亦求通。会看黄鹄摩霄去，未可轻投燕雀丛。
雪后新尝溅齿泉，樽前风味固依然。自从北郡无人到，不见鹅梨今几年。鲁酒谩倾犹病渇，并刀未下已流涎。从今莫觅张公种，饤坐虽多不当贤。
宸奎犹作麝烟浮，便舣归航结小楼。何处访求三岛路，径须图画百花洲。黄金殿里鹓鸾梦，白鹭江头草树秋。天上归来辋川住，世间那有此风流。
雨意涔涔客梦悭，病来无意近歌檀。看他红袖倾春酒，分我青灯照夜寒。老子要非年少伴，醉乡空愿故时欢。悬知邺下刘公干，犹拥书檠午夜看。
绣衮华貂侍禁宸，忠宣遗烈在丝纶。传家父子俱仁孝，盖世功名孰比伦。阀阅固知流派远，衣冠今见典型新。如公自是青云器，不作刘郎问大钧。
白头于世亦何能，欲赋归来计未成。孟博声名追往昔，蔚宗文字慰平生。风流易散嗟人事，臭味相求岂世情。欲唱清歌送行客，不知谁是米嘉荣。
梦泽南州听晓鸡，老饕于此寄朱麾。春湖鱼上先分玉，暗谷茶生看展旗。酒甲江西聊可醉，山横楚尾恨无诗。年丰讼少知何事，时有光阴到楚词。
江边熟睡不闻鸡，高卧何功尚拥麾。千里西风饱鱼蟹，十年惊魄梦旌旗。名惭公瑾终焉用，人似黄香更好诗。欲作报章无妙语，楚歌唯有竹枝词。
都门供帐记当年，十里旌旗暗画船。文石班中天上客，水晶宫里地行仙。铃斋妙画人间见，相府珍篇海内传。锦轴牙籖浑未识，忽随双鲤到家边。
抗章闻说动前旒，分得东吴第一州。久与衣冠为盛事，更寻云水作遨头。当时鹓鹭应须记，此去湖山莫谩留。却笑杜郎生羽翼，但知欢喜下汀州。
老来着处便为家，行尽江西是水涯。诗到说归无限意，山非吾土未应嘉。我思故国方成恨，君到东湖尚有花。更欲少留听句法，公诗已似玉无瑕。
狝猴莫厌土牛迟，天马能行老更奇。论事颇遭官长怒，洁身惟恐世人知。簿书奔走聊应尔，台阁飞腾自有时。云落断鸿谁是伴，尺书何日慰相思。
家在湓城五老山，与君相望各江干。如何肯拨艅艎棹，便欲来同苜蓿盘。倾盖尽知今日意，买邻仍结旧时欢。菊觞浇酒无离恨，淡榜书名看二难。
云衢欲上马蹄轻，莫问长安路几程。双剑竟须腾巨泽，夜光元自当连城。偶因劝驾江边日，犹记胪传玉陛声。澹墨榜知何日出，拟开春瓮为君倾。
归去来兮复几时，临流屡欲唤篙师。种秔有地供饥腹，佩犊无人作去思。偶着衣冠真是梦，倦寻丘壑已嫌迟。如今真在庐山里，二妙堂成更乞诗。
白璧摩挲未有疵，榜斋铭座尚防微。欲从今日求闻过，故说当年是昨非。言行固知无里襮，吏民何处不恩威。欲参函丈师全德，此去应须便拂衣。
长江尽此是吾州，君去长江更尽头。短棹只添行客恨，清樽肯为故人留。饱听梦泽洲前雨，却望苍龙阙角楼。试问尺书何日到，会须红蓼白苹洲。
三国英雄气似云，江南只数故将军。借令马上身犹健，应笑中原鼎尚分。谥册屡沾新雨露，断碑空说旧功勋。斜阳万里明如雪，独倚栏干酒半醺。
我昔西来野梅发，今岁梅花似前腊。流年别我谁肯留，衰鬓羞花不成折。昔非今是未必然，尺短寸长何足说。到家浄洗客衣尘，犹有匡庐半山雪。
高卧何由雨垫巾，关门聊此寄闲身。长生自是君家事，白发应怜我辈人。多酿醉乡千日酒，岂知浮世十朱轮。重来却践山中约，犹有桃花一半春。
越罗初欲替茸裘，二月轻寒比麦秋。潘老凋疏空惜鬓，庾郎憔悴不禁愁。催归燕子春何限，落尽桃花雨未休。谁遣少年随梦去，不教人似柳风流。
一幅轻纱老秃翁，半帘疏雨著东风。长条柳伴短条舞，深色桃欺浅色红。愁思但知嫌酒薄，客情终不似春浓。尽将黑海无名障，付与邯郸一梦中。
岂料余生两鬓皤，庐峰犹得共婆娑。昔年自作南柯梦，此去心如古井波。官冷故人书不到，日长斋阁睡还多。文园曾病犹堪酒，传语风光奈我何。
浔阳江上听琵琶，买得江天且寄家。带雨冲泥看燕子，随风着地数飞花。人来裹饭何妨病，客去张罗亦自嘉。还了世间无限债，却修香火足生涯。
昔年唤客饮湖边，犹记湖天五月寒。白鹭翻空归杳霭，惊涛卷雪到杯盘。鲲鹏水击三千里，云梦胸吞八九寛。想得拍堤春涨满，又吹飞雨湿阑干。
春来未得复州书，流落他乡我独居。今日离群天际雁，昔年同队水中鱼。遥知卖剑方成俗，想得追锋便赐车。拟约琵琶亭下月，伴君一醉复何如。
曈昽晓色上帘旌，吹尽江头滴雨声。百岁一生常苦恼，三春几日好晴明。从他落絮随人去，但趁青山放脚行。尚有诗肠新鼓吹，满携樽酒听黄莺。
西风猎猎转红旌，吹尽春霖点滴声。晓送楚云归陇去，夜看淮烧隔江明。舞狂恨我无长袖，句好从君得短行。拟为新晴歌一曲，谁将此调付莺莺。
诗翁老去得双旌，惯听清涟夜雨声。水到浔阳心独喜，云开庐阜眼先明。落花已是春三月，飞盖犹堪酒数行。寄语草元窗下客，忍令辜负晓啼莺。
归心何事等摇旌，叔起能诗近有声。岂料从游如梦寐，不知风雨过清明。拍浮我自堪娯老，矍铄谁应更请行。此去定交君见许，为歌伐木赋鸣莺。
上最初无善可旌，归来和雨听江声。自怜老眼昏花甚，乞得晴窗夕照明。莲叶系舟惊水满，鱼须拄頬看云行。君能著屐时相过，犹有残春一雨莺。
何处笼街引旆旌，老翁高卧听鸡声。看花强起寻韦曲，谒帝空思入大明。有兴时弹流水调，无情懒赋丽人行。青春别我谁为伴，只有能歌绿树莺。
随缘南北似风旌，饱听波涛处处声。今日园花风里尽，到时江月雪中明。虽无格磔钩辀语，尚有媻姗勃窣行。谁饯东君沸歌管，琵琶弦上啭春莺。
元祐文华掲彩旌，金沙别乘有家声。天教云彩归何处，诗共晴光欲鬬明。已阁山前山后雨，尚堪水北水南行。不应文石班中客，肯伴韦郎赋晓莺。
见贤殊未驻干旌，叩戸先闻剥啄声。春去鸟啼千树暗，雨余花落一窗明。新诗已得前人法，病足惟追逸骥行。何日长安君得意，着鞭闲听上林莺。
湖边老守湖是家，湖光十里蒙寒沙。我来不见花如锦，但闻荷叶飞天涯。小池今无十许步，晚雨亦开三数花。人生乐事无多少，可意应须随分了。
事非昨梦本来空，正在黄粱一熟中。到处随缘是安乐，人生何地有穷通。飞衣不对东风舞，霜叶空怜醉面红。只恐他年终未免，传家重说小申公。
西来倦客厌飘零，一见宗枝眼为青。世事绝知尘外少，雨声更在竹间听。铿如曲奏江边瑟，清伴风鸣塔上铃。想得荆州都别驾，诗成幽梦晓初醒。
乱敲檐瓦晓初零，声入孤灯影半青。枕上有诗因雨得，窗间无客对床听。翠光洗出山千叠，金色添成菊万铃。收取新凉归酒盏，莫将双眼为愁醒。
半世常愁夜雨零，断肠无复鬓丝青。又将船舰舟中梦，移入梧桐叶上听。凉吹渐欣归枕簟，好诗那更似鸾铃。欲知多少江湖兴，病眼无眠彻晓醒。
画檐横著小阑干，看尽西来最好山。带雨楚江依约处，隔烟淮树有无间。已烦造物分幽趣，合就余年了燕闲。借使眼前无此妙，可能不似鸟知还。
读尽人间未见书，几曾回眼到园蔬。文章笔下飞云锦，今古胸中著石渠。万事要询胡伯始，九重应问马相如。明年我欲为公寿，想得追锋已赐车。
文石班中侍从联，如公真合在甘泉。何由魏阙催归诏，未到荆州去路边。分外寡求应是福，静中有寿不须仙。满斟玉色长生酒，烂醉庐峰五老前。
自从春去忆疏梅，直到秋来数木犀。不隔幽香微雨细，偏宜小树夕阳低。无诗可说难言态，有酒应须着意携。家在东江苦无此，莫嫌为客在江西。
新诗几欲赋幽姿，才浅真惭秃角犀。未可便教金粟尽，直须看到玉蟾低。风吹香去天谁管，花趁人来我自携。不对此郎时一醉，空令墓上掲征西。
寻香剪得耐寒枝，不羡腰围宝带犀。塘桂自应同臭味，岩花未可较高低。秋风易老空成恨，佳客无人莫漫携。挽取芳条供燕坐，绝胜骑马号安西。
平昔交游未易论，世间谁复似君真。五花判事元无意，三尺从官政为贫。酒贱颇宜呼客饮，诗成莫忘寄书频。使君若向新堂老，今是开山第一人。
滩沙露尾江水干，江洪束峡江流湍。千山落木风转急，万里飞鸿天更寒。暮云政拥苍玉玦，落日忽下丹砂盘。他乡久客去未得，悠然东望心悲酸。
梦中七十四番春，谢客明年懒见人。已是天公怜我老，苦无官长怕谁嗔。腊随残漏声俱尽，鬓共疏梅色鬬新。招取云山来一笑，竹坡犹有此闲身。
少日词华豹一斑，暮年白发老青山。谁知笔下三都赋，不及人间五两纶。麟阁未输前日恨，鹿门长享百年安。他时隐逸书佳传，名在宗元季孟间。
藁砧高义赫穷阎，内子宜家恊鳯占。茶乳未容收浄供，蛛丝早已上香奁。坐中有客思分髻，林下无人解拟盐。他日诸郎尽台阁，会刊佳传贲幽潜。
蚤岁孀居妇职修，凛然霜桧与争秋。木兰女解听金柝，共伯妻能赋柏舟。鸾诰一封身未享，木奴千树子先侯。可怜黄壤埋琼玉，十里虞歌满路愁。
不见平生郝骩山，满襟青泪只澘然。少时插架空千轴，老去看嚢止一钱。挈榼暗思携酒处，跨驴谁画作诗肩。当时刻鹄终成鹜，唾面应须使自干。
交游半作白头新，不见刘郎谁与亲。东野命穷官止尉，少陵才健笔如神。皇天可是无公道，举世何由有若人。醉里广文渠不识，可怜官长错相嗔。
詹郎胸次有奇兵，几为楼兰欲请缨。四海眼高空燕雀，百年身老困鲵鲸。跕鸢不用伤遗恨，苍狗何尝有定名。勋业转头浑似梦，却将五字作长城。
平生危论剧倾河，应合飞腾上谏坡。富贵腥膻真梦耳，死生名节奈君何。欲求佳传无千斛，但把青魂付九歌。斗酒淋漓浇宿草，西风老泪不胜多。
夫人无复拥鱼轩，旅榇归来倍黯然。皂盖朱轓今有子，布裙椎髻旧推贤。余哀尽入虞殡曲，盛事当随列女篇。忽掩幽墟可无恨，诰封生享更高年。
一别鲁山三岁余，西来消息未全疏。白头忍雪舂陵涕，醉墨才干庐阜书。晚路得州真似斗，平生弹铗竟无鱼。漫郎犹有新书在，千古风流不负渠。
泽宫当日喜逢君，鸡鹜初惊鹤在群。果见廉平清似水，不嫌名宦薄于云。一区未买江边宅，三尺谁浇陇上坟。自古达人俱泯灭，固应知有沈休文。
治剧知公老更优，何尝箕敛急征求。谁言粟自关中漕，但见钱从地上流。已报南来三日政，为寛北顾一时忧。皇天自古无公道，不遣刘郎到白头。
溪头万杵响春雷，谈笑争看雉堞开。鼛鼓不须催昼急，丽谯疑复自天来。一樽谁酹风前酒，万柳空垂雪后栽。鲁史书城三十六，不殚民力独公才。
使君投老益精明，三换鱼符寄一城。汉相未曾除郡守，蜀祠空复拜诸生。他年宿草人谁吊，当日清泉我作铭。万里巴江消息断，不堪斜日上寒旌。
中郎文采照当年，妇德尤称女弟贤。长夜忽成三尺垅，异恩来自九重天。名留仙籍谁能见，事载铭诗世谩传。想得伯鸾怀旧恨，摩挲归榇一澘然。
善人沦没意如何，细说平生恨转多。此日飞腾只兰省，当时准拟上銮坡。十年犹记燕姬舞，一曲今悲鬼伯歌。欲问哭君多少泪，未能注海亦倾河。
懒随车马著冠裳，便筑华堂作醉乡。遮眼不知山几叠，供闲自有木千章。平生阴德应无数，他日高门未可量。我亦元无谀墓手，斯文聊付起家郎。
孙郎涉世似虚舟，一醉从前万事休。千佛经中无姓字，八仙歌里见风流。清诗便与重泉隔，客泪空添晚岁愁。陇上只今多宿草，为君何地筑糟邱。
平生交友怀三益，晚岁悲酸吊二罗。地下忽埋双白璧，人间真是一南柯。篇章零落知谁管，人物风流竟若何。未有只鸡浇斗酒，空令老泪作倾河。
畴昔相逢十载余，已惊白雪鬓疏疏。长鸣本是空群马，入社犹为漏网鱼。醉到湖边谁共酒，别来江上苦无书。风流文采今何在，只有倾河泪满裾。
建章宫殿拥祥烟，遥望需云锡御筵。上帝自应知舜孝，万方宜共祝尧年。苍龙阙转曈昽日，瑞兽香闻咫尺天。湛露恩深何以报，愿将虎拜答周宣。
风光浑占一溪中，青谷新开甲第雄。凉榭切云先得月，朱楼凌水欲横空。连甍万瓦琉璃碧，照坐千钟琥珀红。要看仍云乘驷马，使君眉寿似乔松。
使君才气本无双，暂拥州麾殿大邦。千骑出城闻画角，万灯衔壁看银釭。夜天星满光浮汉，秋水花红锦照江。莫向华堂辞一醉，君正怀旧忆竒厐。
谁持尺一下明光，新易泉南旧印章。禁殿何时出颇牧，人间又喜见龚黄。攀辕父老今犹在，骑竹儿童喜欲狂。只恐政成归更速，便纡华衮望清光。
清诏名髙下紫宸，异方初喜见王人。二年辇毂辞家逺，万里岷峨入眼新。使者登车争揽辔，君王问俗颇忧民。翰林劝酒非无意，知向明光作侍臣。
居士归来已白头，数椽聊喜枕江流。百年梦幻何时了，二妙江山一日收。鼓吹自从诗里得，光阴都在醉中休。蟹螯霜后偏宜酒，苏幕歌成可共讴。
佳气犹能想郁葱，云间双湾峙苍龙。春风十里灞陵树，晓月一声长乐钟。小苑花开红漠漠，曲江波涨碧溶溶。眼前叠嶂青如画，借问南山共几峰。
杏山松桧紫坡陀，湖面无风亦自波。绿鬓朱颜嗟老矣，落花啼鸟奈春何。诗人未必皆憔悴，世事从来有折磨。列坐流觞能几日，知谁对酒爱新鹅。
闲云泄泄日晖晖，林斧谿舂响翠微。天气乍晴花满树，人家久住燕双飞。邻村社后容借酒，客舍新来未绽衣。遥忆东郊亭畔柳，归时相见亦依依。
岂有涓埃补盛明，强扶衰病厕豪英。夜窗灯火青相对，晓镜髭须白几茎。年去年来还似梦，江南江北若为情。石田茅舍君家近，借与林泉送此生。
圣主宽仁念小臣，江湖未许去垂纶。眷言剑阁出车远，用锡枫宸湛露春。燕豆恩光浮四坐，旌旗喜气动三辰。顾余滥辱皇华命，更获从容遇故人。
鹿山今是贵门山，尽室携扶万壑间。流水相随真自悟，遥岑一望若为攀。风翻竹坞清如洗，月过松扉静不关。潭底卧龙烦一起，正须霖雨济尘寰。
访戴溪长近若耶，金庭雪对赤城霞。沼从鹄举添萧索，峰似鸾翔解叹嗟。每爱林间百种蝶，难忘竹外四时花。剡川图上他年指，独秀山前是我家。
济时材术本无庸，长大犹存伯业功。骐骥已消千里志，鶢鶋聊避广川风。论都正恐讥伧父，置酒深惭及寓公。早晚共谋归去计，烟波𫁂䅉五湖东。
文章自昔为难事，词赋于今岂易工。入室升堂方尽善，取青配白漫称雄。师资未省逢勍敌，衡鉴应宜探古风。顾我平生章句学，强谈文律愧空空。
文华风采压时流，惠政春温著六州。才向卞山归旧隐，忽寻湘水泛扁舟。愚溪胜践今亲见，清境西偏几客游。皋壌山林皆可乐，不须重作畔牢愁。
翰林名德冠銮坡，暂解尘缨逸兴多。敢谓交游同阮谢，不妨诗句敌阴何。耳根到处闻犍鬭，心地闲来契羯磨。此去苕溪三百里，扁舟终拟泛烟波。
平湖渺渺浸城阴，窈窕垂杨一径深。千万买邻真得计，六年种竹已成林。棋枰胜负消长日，琴韵清幽见古心。萍泛蓬飞本无系，新亭何必苦沾襟。
淮邦井邑苦萧条，尚可观鱼访古濠。志士揽衣辞旧隐，余民拭目看垂櫜。清传阖境持杯水，器赏名贤解佩刀。无复髙阳旧闾里，为寻故宅薙蓬蒿。
粉户为郎赞冢卿，十年先后典铨衡。要津讵可驰髙足，大器于今见晚成。相对樽前叹华髪，宁于纸上校虚名。万钉宝带知非称，欲买良田待退耕。
粉户为郎两见春，当时曾识济川人。留侯再践功名地，白也今为放逐臣。自笑凫鸿飞渤澥，却惭冠剑拂埃尘。数奇自是平生事，终始须期入大钧。
赤子潢池久弄兵，暂辞台席抗蜺旌。屏风隔坐方调燮，棨戟前驱遽远征。淮蔡巳瞻裴相节，秦川犹列武侯营。策勋未用膺光宠，待复中原致太平。
三年制锦在江吴，游刃恢恢地有余。贾谊已膺前席问，嵇康新有绝交书。田间雨过禾收早，庭下风来叶落初。此去青云前路穏，未应搔首赋归与。
新亭注目极无边，脱屣尘寰思杳然。万顷秋涛翻浩渺，一轮夜月对虚圆。光连银汉疑无地，望断蓬莱别有天。赤水枣花君莫问，新诗赓唱似朱弦。
运际熙丰政日新，近臣摛藻掞天门。当年翰墨文章妙，晚岁经纶德业尊。纪事丰碑推大手，忧民温诏尽嘉言。大门接武登鳌禁，犹喜交游到子孙。
暑雨霖霪朱夏寒，登门暂著鵔鸃冠。管弦岂解陪张禹，葱菜真宜待井丹。五技已穷甘退处，一钱不直叹衰残。明朝鼓枻辞公去，却向沧浪把钓竿。
懒拙山林合退藏，客情岁晚倍凄凉。梅飘苔藓香初歇，雪积檐沟色尚妆。旧历细看能几日，新诗屡和断来章。何如认取安心法，坐对炉熏一穗长。
分符江左力难支，窃食琳宫得禄迟。淮上故园生杞棘，江边大将列旌旗。未知疏傅挥金日，正是公孙脱粟时。为报阿咸休怅望，十年穷巷困朝饥。
雉堞连云左海傍，曾攀鲸背到扶桑。蒙冲声教通韩国，梵刹光明记育王。地接天台仙圣宅，山藏奎画妙圆章。时清幕府多余暇，薄采江珧荐豆觞。
大厦沈沈结绮栊，诛茅新就化人宫。春台乱落桃花雨，北牖遥披柳叶风。遁迹娱游同梓泽，卜居穷僻似萧公。人生适意方为乐，何必箪瓢叹屡空。
绵绵千载亢华宗，大栋髙甍辟广宫。柳径乍穿迷去路，桃蹊初过面春风。闲居不羡潘常侍，投辖当如陈孟公。竹外梅花犹可折，莫教碧玉髻鬟空。
一叶扁舟一席风，梦回已听景阳钟。夺袍有意趋文阵，鼓箧无言拙笔锋。好把犂锄傍东郭，难陪衿佩集西雝。只缘未富三冬学，饮墨何须见愠容。
将相勋名纪太常，旌旄聊驻水云乡。栽培草木平泉里，放浪琴书绿野堂。身健未应亲几杖，公归正欲望轩裳。东山谢傅风流在，盛事齐称左海傍。
步屧寻春日正暄，杖藜徐步小桥边。身如柳惠人皆识，名比韩康世漫传。雪压寒梅枝袅袅，烟笼修竹翠娟娟。途穷兴尽空回首，却见招提独岿然。
泊水沈沙族类丰，外缄顽壳力难攻。虽云眉目亏天巧，谁使琼瑶美内充。海畔屡曾逢野士，坐间那复识王融。一樽风味思倾倒，赖有芳鲜可荐公。
投老穷途乃叫阍，再栖琳馆奉高真。自怜奇蹇生华髪，岂有声名继昔人。梨枣栽培功未半，林泉卜筑兴方新。看公穏步星辰去，何必乘槎更问津。
历落嵚崎寓海滨，放怀林壑任吾真。恩垂雨露沾枯枿，义重金兰有故人。玉笋班联年尚少，筠筒诗律意尤新。三阳交泰逢亨运，策足须登要路津。
风掀篱落尽欹倾，夜半铜壶冻已生。塞雁冲寒云路杳，林乌啼晓梦魂惊。贫探龙颔嗟无策，愁望鸰原祗搅情。拟学髙斋枯淡叟，不妨姓字且双行。
结友观光少壮年，一时英俊与周旋。曳裾璧水三千士，接武瀛洲十八贤。夜对短檠愁不寐，朝飡苜蓿叹无钱。如今只欲藏形影，槁木寒灰学坐禅。
交流苕霅转城𬮱，尚想汀洲咏白苹。择胜已居莲社界，归耕恰及杏花春。雕胡映碗抄云子，鲙缕堆盘破玉鳞。鲑菜腥咸何足道，未应回首海之滨。
昔日陵阳接俊游，松萝崇好重绸缪。青衿共处披黄卷，黑髪相看到白头。苕水卜邻方有志，青山埋玉竟难留。飘零更觉亲朋少，东望新阡涕泪流。
荆州清德畏人知，况值中原战鼓鼙。公自南来无薏苡，我从东渡乏朱提。珍台鹤禄惭非称，别乘瓜期奈久稽。明日重阳菊花好，且拼痛饮醉如泥。
宅相凋零久不振，喜君文采日清新。弹琴密令能官业，献颂王褒迈等伦。岂有青松蟠涧谷，待看𫘧骥绝风尘。诸儒方讲升平事，策足须登要路津。
诗人比兴隐而彰，三百余篇妙义藏。已识鸱鸮为巧妇，仍知杕杜是甘棠。书生未省离城阙，物理何从见否臧。闭户先生学不厌，更同许郭辨毫芒。
未捐辛苦读书灯，老矣犹怀伯业能。齐国吹竽吾独否，荆山泣玉恨难胜。满籝自足传儿子，堆案何劳谢友朋。已注虫鱼穷窈眇，却游溟海看鹍鹏。
涉世崎岖三十年，栖迟琳馆祝尧天。桔橰不用身谋拙，梨枣先栽气守全。何幸童乌新忝命，应容老鹤渐归田。嚢金未足营三径，搔首东风一慨然。
蓬瀛当日接英游，俛仰星霜十见秋。红药青苔叨并命，西山南浦动离愁。宁论圆观情犹在，且喜维摩病少休。欲就书堂访髙隐，便疑猿鹤不相留。
二年宴坐縠溪滨，廷尉门前鸟雀驯。问舍求田将欲老，畜鸡种黍孰为邻。曾遭太仆兴谗口，粗胜漳江抱病身。暂泛扁舟苕霅去，鳜鲈聊醉五湖春。
扁舟东下霅溪滨，拟伴渔翁整钓缗。黄纸红旗惭许国，落花流水送残春。拏舟处处争行乐，修禊年年要及辰。怅望故园桃李月，东风吹泪漫沾巾。
朱方玉几邈千龄，落落云孙尚典刑。跂翼翚飞新栋宇，笔精墨妙旧丹青。十旬醸酒宜为颂，七水煎茶必有经。积善故知颐庆远，诜诜兰玉长阶庭。
流落生涯集百忧，十年抱病甬东州。忽惊白璧埋黄壤，漫说朱衣驾赤虬。髙论难投众人耳，壮心空逐逝川流。死生暌隔伤千里，泪洒丛兰泣素秋。
王谢门中鸾鳯翔，少年奇志已昂藏。空余诗律知谁敌，欲继家声失所望。作赋曾惊祢衡俊，行歌不见接舆狂。临终一念归空寂，讵肯修文学卜商。
朝云黯黯结秋阴，叠叠层峦雾霭深。农叟尽愁苗欲稿，行人翻恐雨成霖。四方奔走男儿事，千里凄凉倦客心。稍喜西风破残暑，又携书剑度遥岑。
碧瓦鳞鳞接近郊，青青衿珮得同袍。欣闻庠序儒风盛，不见桑榆太白髙。鲁国已观沂上舞，汉朝应货蜀中刀。献酬济济升平事，泮水从今有弁髦。
弟兄接武上天关，行色差池一岁间。献纳已看腾碧落，编摩宁久曳青班。雨蒸梅暑兰舟穏，纲解秋茶赤笔闲。病鹤乘轩嗟老矣，毰毸短羽恋云山。
檇李城东雀墓边，先畴芜没仅名传。南来书契今无有，岁远比邻屡变迁。剪叶旧疆几并沃，钓璜遗业久输田。莫言鸡肋难料理，犹胜区区贷子钱。
投林倦翼漫差池，揣分量材祗自知。郁郁安能久居此，栖栖若是欲何为。文轩华毂非余望，白髪苍颜叹我衰。闻说风波犹未靖，难于江海把旌麾。
遁迹东游沧海边，全家到处寄邮传。江淮李监人多厌，甲乙商墟利则迁。遣兴千钟犹有酒，思归一马尚无田。买山拟作诛茅计，难学巢由不用钱。
将相驱驰正事边，风声喜自道途传。鲰生岂解求三捷，荣路如何望九迁。励志陶公朝运甓，决疑平子赋归田。谁人肯为将军地，自笑都无直一钱。
忆昔宣城接俊游，回头三十六清秋。少年志气青霄近，老境飘零白髪羞。可叹飞光如电往，自怜外物等云浮。何时相对一樽酒，与子同消万斛愁。
拟寻荒僻事田园，窃食祠庭愧国恩。休论鹤长凫甚短，且看齿落舌犹存。陶潜昔去因多忤，房琯今知欠不言。欲问大钧吾岂敢，喙长三尺亦须吞。
少年英气已峥嵘，泮水曾传御史名。白简自宜绳列位，皂嚢终不负家声。且随郡守寻春去，未向班心布武行。知有弹冠贡公喜，休嗟华髪镜中生。
縠水分襟十五秋，此身萍梗任飘浮。久栖孤馆为真隐，未访名山作胜游。醉里周郎曾度曲，闲中庾信祗添愁。西风起我江湖兴，拟把兰桡上钓舟。
来往三吴二十年，星星华髪已盈颠。未开松菊陶潜径，且泛江湖范蠡船。黄石不逢宁论富，丹砂可就试求仙。乘闲欲访张公子，共说升平一慨然。
湖海飘零畏甲兵，敢将笔墨论功名。好官未忆羊元保，万户难侯李北平。智短云霄曾踠足，老来农圃合谋生。王维荐弟虽无愧，尚恐诸公厌祢衡。
忆昔陵阳寓学时，登山临水共追随。并游志气青云近，投老光阴白髪垂。顾我家无阿堵物，喜君门有宁馨儿。仍闻岁晚聊栖棘，愿访茅斋杜拾遗。
惊禽投案庇微躯，尚见头颅万里余。敢谓苞苴犹到我，偶因棠棣得逢渠。身闲幸饱公孙粟，地散难移薛相书。闻道舍人已倾盖，承明何必恋吾庐。
漫试词科久缀文，误升禁掖掌丝纶。判花旧职怀先德，留草私家愧古人。珍宝未能逃拙涩，诏书何以变温纯。相如多病辞源涸，紫槖同君再拂尘。
精舍闲游结胜缘，老来宁复嗜腥膻。共分摩诘众香饭，仍试华山第二泉。石鼎煎来甘有味，乳花浮处色尤鲜。几年泻卤伤牙颊，吮漱华池便欲仙。
世路功名懒着鞭，闲中乘兴便逃禅。檀栾林里禽初啭，阿耨池边柳正妍。未怕俗情嗤北阮，只愁神物戏南泉。我来不为寻春色，试举开遮问竺干。
少年豪气压词场，晚喜松筠耐雪霜。但见貂裘嗟季子，焉知素髪老潘郎。黄公垆畔山河邈，陶令门前草木长。邂逅正当戎马际，共惊飘泊在他乡。
珥笔风谣萃此州，二年坐啸政非优。樽前自愧孔文举，竹下欣逢王子猷。九琐洞天空怅望，一麾江海漫淹留。归心拟借南风便，万里沧波一叶舟。
天涯流落髩丝生，喜见英豪一坐倾。云霭微茫分岛屿，风涛歘忽变阴晴。幸逢胜饯开樽俎，必有嘉言补圣明。忧国济时公自任，十年寰海困戈兵。
谢公今起为苍生，樽酒相看只细倾。戏彩鲤庭窥丽藻，披云鲸海属新晴。感时华髪萧萧改，致主丹心皎皎明。从此灵台应偃伯，共知堂上有奇兵。
三年持槖侍君轩，误剖麟符去日边。暂解尘缨寻紫府，愧无棠荫在螺川。羲之诏郡难为政，邴曼辞官不待年。等是飘零江海客，祗应同病自相怜。
番禺薏苡旧传名，公酌贪泉志愈清。绛帐有经谈训诂，淮壖无地可归耕。鸿飞久困孙内史，龙具宁悲王仲卿。琳馆素飧公自愧，秋风萧飒二毛生。
吴越飘零一叶轻，战场暂息虎狼争。身闲自适琴书乐，耳冷宁闻宠辱惊。系表对谈通妙义，禅源默契涤凡情。他年更遂茅齐约，重使云间见弟兄。
草长江南送暮春，谁怜羁羽及沈鳞。放怀自适渔樵乐，会面欣逢手足亲。齿髪渐凋嗟晚景，田园粗葺作闲人。材髙莫叹时相负，会见诸公宠荐频。
曾笑江妃粉面光，化工端为拂娇黄。蜜脾旋滴明如剪，宫额新涂暗有香。应与巩梅分气味，不同陶菊鬭轻狂。捧心谁识西施病，临鉴深颦未试妆。
岭梅开过已飘扬，独出奇姿浅淡黄。綘萼巧粘花蘂蜜，缃罗轻熨水沉香。光摇烛跋连宵赏，色映鹅儿𣨼酒狂。只恐寿阳公主怪，蛾眉画了不成妆。
瘦骨纤肌出众芳，嘉名聊占蜜脾黄。秦酥乱点寒生粟，春酒初开冻发香。事异代薪矜屋润，巧同刻鳯伴儿狂。十年不见春风面，依旧轻轻薄薄妆。
不杂寒枝冰雪光，蜜脾初点一分黄。裁时巧借韩湘手，到处浓薫荀令香。东阁敛藏羞太白，游蜂邂逅恍如狂。艶阳时节闲桃李，任学风流时世妆。
霜凝鸳瓦晓纤纤，静拥寒炉火屡添。白堕春醪空有意，青州从事邈难瞻。幸逢朱博杯盘少，况值曹公禁令严。瓶汲甘泉聊漱齿，鸱夷应笑若清廉。
览镜空惊鬓髪凋，暮年踪迹逐渔樵。如无似有梅天雨，暂去还来海浦潮。栗里忘忧惟浊酒，锦城排闷且长谣。草堂日晏犹髙枕，不怕当关苦见招。
琅玕黝璧两清虚，不比山阴鹅换书。花乳试烹应有味，龙孙新种未嫌疏。轻身通气宜君饮，冒雪停霜称我居。斜曲短长休更问，森罗万象已如如。
此君风度不可无，禅老方翻贝叶书。试遣酪奴相问讯，为邀青士看扶疏。芳香雅称松江水，苍翠还宜长者居。明月清风随处是，去来有分意何如。
岁残万木冻如痴，聚窟飘香起玉肌。韵胜自依山谷里，肤清偏称月明时。且看雪后微微折，只怕风前细细吹。蓬岛瑶池空入梦，不将清兴属芳枝。
孤标无物可相宜，浅浅娇黄点素肌。曾向扬州动诗兴，不劳杜宇啭芳时。髙情已与云为友，冷艶仍愁雪共吹。自笑刚肠如铁石，难陪徐庾赋南枝。
清真淡薄正相宜，肯使赪容透玉肌。自倚怀冰难受染，何妨凌雪独先时。烟迷远树依稀见，风度回塘取次吹。闻说江南春信早，凭君折取最繁枝。
极目凄迷杳霭间，群芳敛迹自知难。半穿篱落涂黄浅，静对溪流照影寒。月地云阶偏适意，雪车冰柱苦相干。莫随羌笛风前舞，却怕青青逼齿酸。
群芳谁与鬭时宜，淡拂铅华不着肌。爱静悄无蜂蝶影，耐寒孤映雪霜时。珑璁喜见银蟾满，零落愁聼画角吹。几许妍词传不尽，只夸半树与横枝。
叶落千林景最宜，天教姑射露冰肌。轻明素粉初匀后，浅淡娇黄半吐时。青女有情来慰藉，姮娥着意借嘘吹。不须驿使传消息，看尽南枝与北枝。
檐卜花开鹫岭西，何如江国见纤肌。自矜六出非凡格，独占三冬最晚时。刻玉漫劳夸智巧，镂冰那复耐风吹。短墙深院凄凉甚，竹外攲斜一两枝。
一种幽香取次宜，耻同桃杏献琼肌。为嫌脂粉污真色，谁道冰容不入时。寒透芳心能底痩，风欺弱质等闲吹。清樽何惜花前醉，莫待飘零空折枝。
草薫风暖气潜催，桃李商量次第开。纂纂何须歌枣下，熙熙聊复上春台。田园粗足终归去，轩冕无心任傥来。尽道人生行乐尔，勿辞频覆掌中杯。
天涯几点四明山，万里沧溟去路难。春晚池塘空梦草，老来尘土倦弹冠。文雄自可收三捷，诗好那能博一官。秋赋已闻丹诏下，九霄寥廓看鹏抟。
病思愁肠叵奈何，新诗无复苦磋磨。欣闻郢客阳春曲，罢唱吴侬小海歌。幽径雨余芳草绿，小园风静落花多。融樽正好酬佳景，休叹朋簪不我过。
华年衮衮似江波，更被闲愁暗折磨。懒逐西园飞皂盖，却寻严濑聼新歌。春光不为干戈减，花发长嗟风雨多。已束轻装增别恨，竹林髙会阻经过。
双鱼来自縠溪端，手把缄书子细看。授业马融褰綘帐，怀归王粲倚危栏。且凭黄耳传消息，未办青蚨济急难。七十从心今已过，保兹遐福愿加餐。
飘泊柯山二十春，琴书索莫困埃尘。忆攀杨柳当年别，愁见桃花几度新。公业有田犹告乏，渊明解绶便忧贫。浮生种种皆为累，况是羁栖一旅人。
来往三吴几度春，星星华髪镜中新。厌餐柯岭冷毛羜，急趁松江雉尾莼。东海且垂任子钓，西风尚畏庾公尘。二千石禄惭非称，未作隳官谢病人。
为人疏懒自天真，从宦区区本为贫。尚恨有情难学道，正缘无事不随人。腥咸连日逢河伯，击拍终宵困黍民。乐静爱闲吾得计，何须更问要涂津。
求金未有张车子，梦草聊同谢客儿。万里辛勤形骨痩，十年流落髩毛衰。蓬蒿绕舍春归后，苜蓿堆盘日上时。极目五湖烟水阔，扁舟重理钓鱼丝。
十束三钟未苦贫，端居终岁谢尘氛。春回苒苒生芳草，日暮悠悠对碧云。往事已嗟存土梗，乘时争欲辨莸薫。伤心极目空千里，肠断稽山正忆君。
君书于我不能忘，我亦思君苦断肠。女嫁儿婚方扰扰，宦情文意愈茫茫。病来颇厌杯中绿，老去时添鬓畔霜。一夜西风破残暑，蛩吟四壁倍凄凉。
阮公痛哭到途穷，碧海相望西与东。流落真同土木偶，奔驰方类马牛风。乌衣旧会嗟难继，黄耳家书杳不通。桂树连蜷猿啸苦，王孙何久滞山中。
木落山髙断旅魂，可堪云水隔烟村。分甘赖有东屯稻，托赠初无西瀼园。淮上纷纭鼙鼓震，海隅络绎羽书奔。何时却得同樽酒，弟劝兄酬笑语喧。
半生粗粝嗣先芬，肯向朝晡造业因。夜鲤晨凫那竞爽，露葵霜薤自称珍。烝豚未辨王武子，豆粥犹惭石季伦。惟有清髙井居士，葱虀麦饭久酸辛。
流落天涯任转蓬，三千窃禄愧无功。身游乌帽黄尘外，名在丹台紫府中。赖有俸钱优白傅，且教闲处着司空。挥毫拟就归田赋，检点山资苦未丰。
禁籞初尝瑞草新，侯邦仍得贵余珍。筠篮带雾分佳品，禅榻飏烟集众宾。花乳清泠仙掌露，云腴浮泛建溪春。草堂睡起传佳句，愧我难陪清路尘。
北苑春芽鬭后先，斵成圭璧任方圆。泉轻火活汤宜嫩，乳聚云浮色更鲜。一种风流香味别，几苞辐辏贵豪偏。华堂饮散纤纤捧，气爽神清作地仙。
遁迹渔盐远市朝，回廊落叶响萧萧。云迷岭岫天将雪，草没汀洲海上潮。欲寄新诗人杳杳，重寻旧会恨迢迢。暮年更欠刘龚语，门翳蓬蒿转寂寥。
远使担簦到草堂，泉州太守未相忘。素书岂但寒暄问，篚实仍分果蓏香。荔子尚滋闽岭露，蕉干犹带粤林霜。自怜辽鹤归飞倦，咀嚼偏知气味长。
赤袍画戟拥朱门，铃阁晨扃正谢宾。京兆欲行犹案事，杜陵投老尚论亲。蕙帷鹤怨空寒夜，名纸毛生踏路尘。南郡髙风非托疾，未应吐哺愧前人。
论都献赋动凝旒，谁料材髙却滞留。芸阁九乌刊蠹简，霜台一鹗在清秋。中年未得文章力，俭岁空怀儿女忧。游刃小邦真易尔，且将歌吹荐觥筹。
少时占毕共辛勤，晚岁飘零寂寞滨。未分尘埃蒙琬琰，岂容蹭蹬老麒麟。文因饱学多多辨，诗为穷愁日日新。五十专城虽不晚，汉廷诏令要词臣。
中朝旧德号儒宗，鳯阁鸾台揖下风。梦寐升沉十年事，岁寒情分两人同。竹篱茅舍穷愁我，红旆油幢富贵公。应有澄江如练白，愿凭尺素寄冥鸿。
玉昆金友播先芬，两骥腾骧踵后尘。琼笈继翻群玉府，麟符更镇五湖春。政成比屋冰霜肃，庆衍髙门雨露新。棠棣不须刊善颂，家风称述有安仁。
铄石流金正此时，乍收羲驭霁余威。屋头艶艶蟾蜍满，草际荧荧熠燿飞。沉李浮瓜聊自适，披襟散髪欲忘归。只愁玉漏频催转，坐使清凉与愿违。
昔年南渡苦奔波，天幸惊禽脱网罗。结绶怀黄真忝窃，求田问舍已蹉跎。烂柯山下樵苏贱，檇李城边鱼蟹多。萍泛蓬飘终未靖，作劳聊复强悲歌。
投老疏慵分弃捐，潜心终日玩韦编。欲临南浦开三径，更就东皋卜一廛。得意故人多厚禄，入流旧吏亦登仙。闲来且泛秦溪水，笑把兰桡上钓船。
紫陌同寻上苑春，升沉荣谢事难论。时危重叹青毡失，老去空惊白髪新。共待声名继裴马，更崇风义比雷陈。自惭持橐终无补，拟乞麾符寂寞滨。
亭午炎曦转毂迟，好风时复问雄雌。难为褦襶造门客，正是村原渇雨时。玉醴注荷湾象鼻，金杯贮水渍龙皮。琳宫散吏宁论此，幸免文书苦见治。
翛然风景可怡情，采菊东篱晓露零。天上早联卿士月，云间今见少微星。映门杨柳丝垂地，对岸芙蓉锦作屏。拟结茅茨相近住，往来二老可忘形。
涨海连天古县幽，浮家泛宅竟何求。红旗黄纸俱无预，白璧明珠岂易投。世路久谙聊尔尔，宦情将老亦悠悠。不须更说黄粱梦，二顷良田早自谋。
宣室君王欲受厘，斯民将见少休期。闲中把卷空遮眼，乱后操心甚累棋。邮置未传殷浩信，筠筒先寄乐天诗。壶中日月公应惜，拼醉樽前十様眉。
艰难险阻寄余生，重奏埙篪耳屡倾。静对竹阴谈近事，频看山色验初晴。老来渐觉忧婚嫁，禄厚宁无耻圣明。稍喜幽燕通使者，叔孙当使郢投兵。
螭坳执笔侍清光，天阁峨峨耸百常。便合挥毫演纶綍，何劳琢句鬭琳琅。峰峦对户千重碧，𫁂䅉连云六月凉。鳯阁鸾台有虚位，未容诸葛卧南阳。
吴越飘零已十年，侵寻绿髪变华颠。身闲且运陶公甓，力弱难先祖逖鞭。兵火广陵无旧业，沟渠檇李有新田。此怀应被元龙笑，更傍苕溪卜一廛。
流落天涯见友生，笑谈宛似旧宣城。春愁黯黯浑无奈，别恨绵绵谁与平。胶漆久要前日契，风霜不改故人情。三年留滞覉怀恶，且向云间跨海鲸。
闲官赢得自由身，且逐渔盐沧海滨。老去心情尤惜别，乱余宗党喜相亲。向平儿女催婚嫁，陶令田园翳棘榛。扰扰浮生须有后，不应迢递为鲈莼。
国恩未报作闲人，犹愧尘踪待玉宸。松菊就荒徒引领，山川信美独伤神。杜陵衰老终辞蜀，王粲登临苦忆秦。行止非人难预料，他年重上縠溪津。
烟尘仓猝到淮东，仅亢衰宗扰扰中。浩气不为忧患折，直辞宁与诡随同。西清自愧名浮实，河润深惭惠未丰。白髪相看真惜别，祗凭一溉养衰翁。
大隐堂中岸角巾，尚叨微禄不忧贫。未论方朔一嚢粟，正乏支离十束薪。泽国烟波偏苦雨，梅天蒸润更兼旬。扁舟会泛江湖去，鸥鸟相随作散人。
免涉风波千里行，江西道院久榛荆。早知季子非忘故，自笑樊生不习兵。禄赋百朋恩未报，门开三径计难成。老来渐觉无多累，遁世终期学向平。
九霄飞下白云章，宠假琳宫许退藏。梦得固难之播水，汲生安敢薄淮阳。宁随鸡鹜同争食，自喜芝兰保独芳。苕霅西山犹好在，扁舟从此钓沧浪。
漫说灵犀一点通，人生谁肯困途穷。远同汉代东方朔，近比江西黄仲熊。休戴南金双德胜，幸逢膏泽屡年丰。薄田正可捐鸡肋，义士于今少古鸿。
耆年多病心未老，异县久羁家益穷。贻书乞米朝不饱，作赋教子文尤工。春风不消两鬓雪，酒力尚借双腮红。归来群芳已零落，苦恨𫛸鴂鸣匆匆。
层冰积雪已经旬，霁色初欣日在人。一岁暗添身渐老，百篇赓和笔如神。金花柏叶聊图醉，车柳舟刍漫逐贫。苦恨郊原芳意晚，预期联骑去寻春。
跳丸日月走虚空，又见曦轮参尾中。冰雪侵凌伤暖律，芳菲排办待和风。家无儋石犹能乐，腹有诗书未是穷。酒后笑谈无畔岸，更将妙道问鸿蒙。
玉烛初更品物新，又观剪彩镂金人。休嗟岁岁年年貌，且送奇奇怪怪神。酒有十千元自富，食兼三九未全贫。王孙诗笔能鏖战，夜遣偏师敌富春。
一三五七变而通，端月骎骎气已中。花胜菜羮新节物，柳条桃萼旧春风。诗成杜老曾悲雪，文就韩公向讳穷。我有乡名实不足，已将贫富任空蒙。
廷尉归来解组缨，门前罗雀自飞鸣。已悲楚相为廉吏，更愧相如擅长名。十部贻书宁有补，五浆先馈岂无惊。朝廷不晚颁贤诏，伫看鹏抟万里程。
蹑𪨗担簦又徙居，未能慷慨赋归与。浯溪难继中兴颂，西塞重寻渔父书。故国山川怀望切，在廷知旧记怜疏。不须更论升沉事，钟釡年年粟有余。
闻说王门久曳裾，余皇曾奉数行书。柯山倥偬难为客，海岸萧条且屏居。侯喜不应操耒具，井丹宁肯食葱菹。扁舟过我非难事，百结心旌待子舒。
闻说移居向越州，三生风月旧曾游。秦碑古字应难读，禹穴余书尚可求。海蟹江珧荐醽醁，林苞野蕨助肴羞。遥知屡下陈蕃榻，顾我飘零阻献酬。
十年出处略相同，名在丹台第几重。欲富未能求五牸，为贫聊且受三钟。寒灰复焰惭安国，穷鬼何知笑伯龙。泛宅浮家苕霅上，一觞一咏可从容。
海上欣逢梅柳新，旅怀凄惨倍伤春。飘浮正类河中木，聚散还同陌上尘。终拟文章为世用，未应富贵后时人。登临况有新诗句，满箧珠玑岂患贫。
十日寒云不肯晴，黑貂裘敝客心惊。旗亭雪湿难沽酒，炀灶烟消类戛羮。学辩痴龙真末技，文摛彩鳯亦虚名。山居自足三冬用，老大何嫌秉烛明。
倦翼卑飞忆故林，弟兄隔阔倍伤心。神州翻作豺狼窟，天堑犹防马棰侵。何幸鸰原同急难，宁将茅茹论升沉。不须更语刘玄德，始觉元龙用意深。
寥落羁栖向海隅，终年局促卧蜗庐。闲如白傅不饮酒，穷似虞卿懒著书。永夜悲凉聼蟋蟀，几回圆缺看蟾蜍。扶摇何日乘风去，独跨鲸鱼上碧虚。
文场决胜事何如，神助曾无合浦珠。正论久知传木铎，哇音宁使混𬭚釪。土风未改犹思楚，射御今应复教吴。白雪调髙难继和，埙篪歌咏古相须。
笔砚情亲二十年，相逢直欲尽君欢。短檠况味同春梦，老鹤精神耐岁寒。闭户每欣闻杖履，衔杯屡笑倒巾冠。墙头梅萼休嗟晚，为恐骚人思渐阑。
回首宣城一梦间，黄公垆畔记前欢。故交十载穷空谷，得路三人到广寒。韩愈应须拜东野，钟仪未必困南冠。平津晚佩黄金印，穏步青云兴始阑。
投老侵寻两鬓斑，十年情绪几悲欢。深倾玉醑何辞醉，养就金丹不畏寒。鹤驭且芸昆阆草，鸾台曾著鵔鸃冠。少时豪气消磨尽，赖有诗情偶未阑。
结友何殊杵臼间，旧游重话发清欢。西江候月愁宵永，南郭寻梅耐岁寒。老笔尚凌游猎赋，刚肠宜戴触邪冠。鹗书屡上初无补，宣室咨询待夜阑。
流落天涯强自寛，清樽相对漫追欢。难求美玉能回暖，岂有良金解辟寒。放旷尚惭垂贝带，招徕安敢望皮冠。野梅官柳聊行乐，坐见峥嵘岁已阑。
曾缀枫宸供奉班，异乡飘泊若为欢。翟公罗雀交情见，郑老无毡客坐寒。稍喜羽书清紫塞，欲从鞍马愧儒冠。箧中未有归田赋，敢谓临波意便阑。
手折梅花驿使传，在原鸰翼尚翩翩。老来庾信多愁思，归去陶潜只醉眠。穷巷悄无车马迹，安心久解祖师禅。梦回云海遥千里，春草池塘忆惠连。
坐看霜霰送穷冬，流落天涯类断蓬。词翰难陪杜陵老，沧浪聊访紫谿翁。想寻芳草门庭在，忆对梅花笑语同。海腊腥咸难致远，漫凭黄耳附书筒。
文传台阁播声名，我老何庸作重轻。束缊莫能还逐妇，亡羊因使叹无兄。初期荐牍青冥上，忽泛扁舟沧海行。病已好同游甫里，虹桥风月待秋清。
海滨遁迹拟求安，老矣尤谙世路难。地远巳辞龟钮印，身闲仍带鹿皮冠。少陵宴坐惟观壁，彭泽知非欲去官。鹏鷃逍遥皆自适，勿疑控地笑扶抟。
心似行云忆故山，干戈满地欲归难。愁肠索寞频浇酒，病骨支离懒正冠。郑太田多犹乏食，阮公钱入便辞官。久知身世皆如梦，万事何须苦控抟。
旧结茅茨阅十春，忆曾扪虱话酸辛。当年巳讶霜髭老，今日何辞酒盏频。得俊东床人似玉，颂功槐府笔挥银。从今稳步青云上，聊慰投闲物外人。
红日新添一线催，竹炉纸阁聚寒灰。雨滋长亩才抽麦，雪渍南枝欲放梅。岁月峥嵘嗟老矣，弟兄漂泊思悠哉。扁舟过我消离恨，肯使云帆取次回。
岁晚栖栖作远游，足音真可慰穷愁。身闲文史聊覃思，老去田园亦强谋。旋拨浊醪𥬠冻酒，何嫌粝食办晨羞。新篇起我超然兴，苦恨轻装不少留。
隐约平林夕照红，杖藜松径叩莲宫。有言未必输摩诘，得句何妨示己公。自静其心心合道，无情于境境成空。谁知觌面相看处，洞水西流信已通。
余闰推迁岁已新，青阳不待月加寅。朔风卷雪寒催腊，和气消冰早变春。细饼堆盘随旧俗，磔牛当路乐村民。流光衮衮催人老，心地闲来只任真。
七始初华国令新，芸芸品汇达于寅。葭灰潜动先占候，柳眼偷开早报春。曾见花枝沾近侍，且颁寛诏泽编民。镜中鬓髪萧萧改，却羡松筠自葆真。
一望东郊草色匀，暄然和气物皆春。发生青陆权舆始，恢复皇州送喜频。胜镂金花人渐老，盘堆生菜味尤新。赓歌共睹中兴日，击壤难酬尧舜仁。
二李诗名播浙东，二车豪迈气争雄。霜台健笔凌骚雅，鳯沼余波入古风。赋就崧髙辞并美，集编华萼句皆工。庞眉书客遗音在，白玉楼成事已空。
万里长江势若倾，登临仍值雨初晴。前山依约云方敛，远树参差晚更明。禅榻静寻僧舍宿，扁舟闲傍钓矶横。时危满目伤心事，谁把留犁再歃盟。
流年苒苒又秋中，对酒何须念固穷。飒飒西风破残暑，迢迢银汉泻长空。一轮已见今宵满，千里宁知此意同。名姓旧闻题斧扆，重看通籍大明宫。
伏雨阑风倦暑途，傍檐疏竹暂清虚。蓝田颇畏赵卿日，裹饭频经乾竺居。过岭黄云收𫁂䅉，隔溪烟瞑点舂鉏。山川信美怀吾土，何必临川更羡鱼。
凄凄风雨卷重茅，幽径荒凉杞菊凋。媚学仅能延赵子，言诗何遽失参寥。人情狙诈真难测，愁绪牛毛未易消。静闭柴门谁与晤，惟堪痛饮读离骚。
一溪春水碧潺湲，舟溯奔滩激浪喧。雨洗陇苗何限绿，日催林杏不胜繁。峰峦环合疑无路，草木蒙茸忽见村。自叹经年久为客，静聼啼鸟更消魂。
短篱深院独开迟，似恐芳心别有期。细雨班班珠溅泪，苦寒戚戚玉消肌。数枝屋角争先见，万点墙阴烂漫披。冷艶清香能几许，虚堂犹得荐瑶卮。
破腊开花苦恨迟，雪中辜负赏心期。铅黄犹见涂娇额，獭髓应难补病肌。泪滴玉容空寂寞，妆成半面已离披。莫教点缀苍苔地，要对残芳釂屈卮。
六花撩乱似飞蓬，落处宁分室与宫。墨突不黔非减爨，秦乌变白罢盘风。华颠欺我三千丈，劲气输他十八公。待得烛龙衔耀至，冰消云卷静归空。
深巷髙眠路不通，谁知车骑谒王宫。威凌布被秋宵雨，色比麻衣曹国风。乱撃雁陂思李将，闲披鹤氅忆王公。凄凉惟有诗人苦，忍冻孤吟四壁空。
韬霞掩日冷云同，恍惚身游银色宫。善巧作花轻堕砌，强名解舞漫随风。四郊普覆沾丰泽，万室平分荷至公。兴减有时无着相，观空是色色还空。
瑶花飞舞下洪蒙，冷落茶烟古佛宫。剪水装花俱是幻，开帘入隙总因风。门无行迹知袁令，坐拥重裘属卫公。遥想净名禅榻上，蒙头端坐万缘空。
寒威逗晓入帘栊，乱雨天花帝释宫。皓皓易污休拥篲，纷纷何似祗从风。能文谁复延枚叟，乘兴真宜访戴公。老去映书无眼力，夜阑惟喜月当空。
霭霭云衢凝不通，人间化出玉华宫。汗漫光转方舆地，淅沥声随广莫风。飞絮比轻知酷似，寒梅妒洁谅非公。已占三白为嘉瑞，愁杀贫家甔石空。
朔风千里冻寒云，三白呈祥副所闻。洒处萧萧仍淅淅，风来霭霭复雰雰。糢糊碧瓦俱同色，挺特疏梅自出群。忽忆去年诗酒会，邹枚司马尽能文。
百里清波一苇航，茅檐灯火照渔梁。寒吹褐袂风头急，夜洒篷窗雪片飏。乘兴去寻戴安道，异书思见蔡中郎。胸怀礧碨须倾倒，樽酒相看气味长。
三年绝域寄孤身，啮雪吞旃踵昔人。琴奏南音惟念楚，鸡鸣中夜忽离秦。重来泽国寻渔父，免向沙埸逐雁臣。好在五湖波浪阔，解缨濯尽塞垣尘。
珥笔风声播上流，旧闻道院颇优游。好将省闼弥纶手，聊寄朝廷共理忧。阖境钩锄知少盗，他时襦袴会腾讴。自惭为郡无佳政，且作卢敖汗漫游。
凛然气节压冰霜，经岁朝绅惹御香。吾道难行惊俗眼，斯文将堕振颓纲。他年致主千秋鉴，此日荣亲太守章。父子相仍居两省，莱衣归奉冻醪觞。
荣路回翔莫叹迟，郊居连岁捧泥芝。虎符已被新章绶，茜绂犹循旧品仪。应佩宝瓶三日宠，却同显祖四明时。一门丰泽知难报，就日倾心比露葵。
新种修篁翠叶稠，凛然清节坐惊秋。官曹咸类崔斯立，风味仍同王子猷。暂却鹭鹓仍退食，鸾凰此日小迟留。吟哦自是公家事，我亦身闲愧食浮。
云海茫茫天一涯，田园芜没竟何归。福廷自可求灵药，夜月虚传掩少微。莫讶长须寻不得，只缘双鲤别来稀。三间茅屋何时办，白发相看傍钓矶。
中兴功业竟如何，决胜终疑算未多。使者出疆思陆贾，君王当馈忆廉颇。深思社稷堪流涕，闻说风尘合枕戈。自叹书生无远略，五湖烟浪整渔蓑。
春江渺渺草芊芊，晓色晴岚映客船。结绶相先真偶尔，盍簪易失故依然。获麟笔削闲中断，吐凤文词海外传。行李同途不同发，消魂回首各风烟。
春入池塘绿涨初，蒲根水暖戏鸥凫。杂花开处自深浅，细雨漾空如有无。风外钟声闻远寺，柳间帆影出平湖。冥搜竟日耽佳句，不负宗生来画图。
不到兹山三十年，重来风物自依然。两源秋色排千嶂，五级泉声落半天。绝唱尚传闲老句，幽栖犹想默诗禅。回头迥与尘寰隔，何必蓬莱始是仙。
淑问皋陶晞在泮，奉公不挠幕中参。仰思弼教刑明五，深念求情法以三。虞诩为卿宜有自，于公比德盖无惭。圄空草茂庭柯绿，行咏甘棠踵召南。
暝云竹迳湿苍苔，岩顶珠宫绝点埃。涧水远分山色断，林猿时带笛声来。唐朝百载惟诗在，汉事千年若梦回。湖鲤犹传灵异迹，无人不道是天台。
武陵都会俗豪奢，井邑云连几万家。东望李洲余橘实，西迎秦洞出桃花。宦游稔识衣冠盛，罢去犹怜道路赊。十九年来人事改，暮山依旧锁烟霞。
郡枕寒江卧虎形，池饶千里势宽平。曾劳秦楚雄吞并，几误孙刘力战争。尚忆笙歌游绿野，岂期牛马牧芜城。夕阳杖策闲登赏，怀古观今一怆情。
郭外临沅一水长，朝宗东下合潇湘。昔观竞渡皆游舸，今听鸣鼙尽战航。自古胜妖无过德，到头兼弱亦因强。看看一洗腥膻尽，千里还闻有芷香。
特起孤峰耸白云，又环双涧隔红尘。枯崖有字唐元杰，古庙无碑舜二臣。草木怪灵千种药，山川浓秀四时春。邦人竞效封人颂，寺额金书圣寿新。
一本修柟出万蓬，挺生绵邈尚谁穷。胡为壮烈思严老，雅爱甘棠学召公。惟德自应存庇荫，企贤那不念英雄。要知遗躅传无尽，时听龛崖度远风。
西山背水古招提，经岁重来觅旧堤。槭槭鼓秋黄叶下，阴阴结雨黑云低。平生恐负林泉约，明日还愁步履迷。睡足一瓯汤饼满，更休作礼问曹溪。
载笔螭坳侍九天，谪来山泽作臞仙。鸣冈敢并喈喈鳯，感气聊同嘒嘒蝉。引义每惭爰叔直，着鞭常恐祖生先。庭闱一去三千里，自叹飘零曷日还。
久陪鸳鹭日朝天，却爱江湖作散仙。但有园林种松菊，便胜冠冕著貂蝉。棣华春早相辉映，雁序风高自后先。暂此睽离休怅望，为荒三径徯予还。
重过松江忆旧游，依然风景照行舟。危桥跨水虹垂影，髙阁凭虚蜃吐楼。渺渺冲烟归钓艇，轻轻点浪舞沙鸥。暮天横笛江村起，激烈能令逐客愁。
木落水寒天气清，江湖合处一桥横。波涛万顷琉璃滑，栏槛千寻䗖𬟽明。茶灶笔床随陆子，莼羮鲈鲙忆张生。他时若我归来后，定向江头事钓耕。
返照澄波彻底明，江边弭櫂若为情。风烟漠漠无今古，舟檝纷纷尽利名。潮落片帆归浦屿，云寒一雁过江城。孤臣放逐三千里，此去龙津尚几程。
系缆江头日脚沈，鲈肥酒美只孤斟。长桥千步风涛稳，横笛一声烟水深。契阔离亲宁素愿，迂愚报国祗丹心。远游自是男儿事，更把离骚细细寻。
我见青山若故人，峰峦照眼自相亲。只应今日爱山意，便是他时傲世因。点缀白云春缥渺，萦回绿水晚奫沦。君恩若许归田里，定卜山间老此身。
孤舟渺渺两山间，终日钩帘只看山。落日半衔霞未散，疏林远暝乌初还。凄凉离恨谁能寄，浩荡诗愁自莫删。赖有青山可人意，与君相对且开颜。
樟亭一望浙江潮，震地凌空气象骄。十万军声来海峤，三千银界混烟霄。素车白马纵横骛，翔鹭飞鸥散漫飘。好是波平风稳后，一帆千里不崇朝。
自别西湖日置怀，却因谪宦得重来。云深不见孤山寺，风急难乘摇碧斋。未放幽情穷水石，且将离恨泥樽罍。胜游须遍山南北，何日晴天为一开。
黄钟之宫萌一阳，万汇滋发犹潜藏。书云讵复别祥异，揆景渐可知舒长。闭关不行着易象，客子倦游悲故乡。周南太史长太息，禋祀无因陪祼将。
世祖龙飞万国朝，故人依旧隐蓬蒿。羊裘肯换貂冠贵，钓石终齐鳯阙髙。共宿客星亲帝座，贻书直气压时豪。东京臣子多名节，皆自先生铸此曹。
水落石出溪难行，舍舟束装趋路程。徒御諠呶乌雀噪，衣冠瓌伟儿童惊。天寒野迥怯霜露，日暮途远伤蓬萍。我生胡为浪自苦，浊酒且向灯前倾。
凿木为机运不休，溪边叠石𫘝溪流。但知随水能旋转，肯道舂粮不自由。轮辐讵为君子器，机关端与小人谋。方知抱瓮汉阴老，混沌何须是假修。
莫问侬家作底愁，细思今古事悠悠。只因读得数行字，便觉分为一世忧。问舍求田须更以，济时泽物且能休。梁谿幸有闲泉石，正好归来作故侯。
奏疏螭坳上九天，谪官剑浦路三千。披陈肝胆成微志，跋涉山川赖壮年。缅邈寄书黄犬后，凄凉陟岵白云前。君恩欲报知无所，清梦时时到日边。
日出霜晴鸟雀呼，束装还复戒征途。黄牛傍岸将孤犊，花鸭浮溪引众雏。桥断水寒寻野艇，路迷山曲问田夫。远游看尽溪山景，待向龙津书作图。
岁晚南迁殊未央，晓寒霜霰湿征裳。烟笼山彩远增翠，风皱溪澜细漾光。岭雪未销宫頞粉，野梅初发御𬬻香。谁怜飘泊螭坳史，曾向钧天侍紫皇。
尽日篮舆山水中，毎逢佳处慰飘蓬。拂云古木阴阴日，夹岸修篁细细风。远岫长溪千里碧，断霞残照半天红。殊方景物随时好，却恨登临无与同。
悠悠征骑渡溪岩，跋涉艰难分所甘。泉石几时归水北，风烟今夕过江南。日轮杳杳衔青嶂，天影茫茫浸碧潭。猿鸟不知迁客恨，云间啼叫满松柟。
周家柱史本吾祖，唐室谪仙尤所许。垂世空余道德经，傲时且以诗酒名。我今去作龙津客，学道吟诗真自适。也胜骑马听朝鸡，晴压尘埃雨压泥。
游戏清都不记年，谪来犹作地行仙。龙墀叩额真率尔，石马系门非偶然。野寺山庄随意宿，溪鱼村酿不论钱。男儿本有四方志，出处安时休问天。
冲涉修途仆已疲，今宵聊复宿沙溪。心怀浙右家无耗，身在江南路欲迷。孤鹜断霞晴杳杳，暝烟荒草晚凄凄。登临谁会悠然意，寒日无言又向西。
野寺虚堂倚翠微，云山极目望中疑。溪寒连舰栏干直，日暮髙楼鼓角悲。倒景星河光破碎，乱萤灯火影参差。贯休髣髴英灵在，应笑登临强赋诗。
岩下鸣泉淅沥飞，谁知山店亦幽奇。已过野橘分金日，未见寒梅喷雪时。旋洗云秔炊白玉，自挑霜菔缕青丝。殷勤赋咏留岩石，他日重来觅旧诗。
半世区区何所求，南来岂为稻粱谋。烟岚远近浓还淡，石濑萦回咽更流。云外钩辀听处好，溪头略彴渡时幽。何须更论他年事，且把风光慰旅愁。
鬓毛萧飒寸余冠，蒙犯风霜却岁寒。但使孤忠能感激，岂辞远谪备艰难。苍苍云木留深景，渺渺深溪泻暮湍。独坐苦吟山寺冷，照人孤月正团栾。
漠漠烟村一笛风，溪山都在夕阳中。遥看天色暮云碧，渐见山头野烧红。闽岭风烟知已近，浙江书问恨难通。暝投山寺凭虚阁，隐耳犹听响暮钟。
云山深处到鹅湖，万木森森一径纡。日落风髙钟倍响，烟寒林暝鸟相呼。宗风振起人能继，祖道流传德不孤。须信山林真隐地，纷纷朝市更何如。
谪宦去为剑浦吏，税驾且作鹅湖游。沈沈梵宇殿阁古，寂寂胜地林泉幽。祖师道场谁继嗣，妙峰德云真比丘。夜寒灯下接软语，却恨行客难淹留。
谁将石洞当泉池，余溜溅溅落水陂。山骨凿开苍玛瑙，云腴凝贮碧琉璃。龟浮水面寒光动，竹舞岩端翠影垂。泉石幽奇天下少，秘藏休使北人知。
岩石嵌空湛碧泉，酌甘鉴静意萧然。幽深端有神龙穴，虚迥疑藏古洞天。云影漾波光璀璀，石渠飞溜响涓涓。会须掬取岩中水，洒作膏霖遍八埏。
脉脉寒溪彻底明，临流聊复濯吾缨。风微静爱琉璃色，竹密遥闻环珮声。漾月下摇金潋滟，涵虚不动镜澄泓。自怜逐客难淹泊，不为溪山景太清。
明时报国敢怀安，远谪方知行路难。云隔江乡来雁寂，雪飞闽岭敝貂寒。韩诗解道蓝关恨，贾赋聊凭𫛳鸟寛。谁念紫皇香案吏，飘零已觉鬓毛干。
寒云漠漠雪霏霏，正是行人度岭时。密洒峰峦开玉府，乱妆林木发琼枝。步髙渐入烟霄路，望远都迷涧壑姿。回首江乡何处是，断蓬飘梗不胜悲。
闽山髙处却无风，密雪飞云堕晓空。去路似从银色界，此身疑到广寒宫。落梅飘絮来琼树，涌浪崩云叠玉峰。景色幽奇无似雪，平生观雪此为雄。
蔼蔼层阴送雪来，乱山深处白皑皑。积岩错认蓝田玉，著树全疑庾岭梅。光射九霄来夜月，冷凝千嶂蛰春雷。武夷路近须晴霁，为卷风云一饷开。
一夜同云凝不开，晓寒整辔马虺尵。千岩万壑萦纡处，密雪回风散漫来。愁里溪声琴的历，望中山色玉崔嵬。溪山得雪尤奇绝，模写无工恨不才。
瑶妃游戏水晶房，故剪冰花试晓妆。坐见初平岩畔石，化为元放陇头羊。培堆积玉寒光莹，顷刻开梅冷艶香。好是碧天云散后，野蟾来助一轮光。
玉龙耕种素芝田，误入飞琼小洞天。璧月珠星争璀璨，瑶环瑜珥鬬婵娟。水晶宫阙云腴滑，白玉楼台雾彩鲜。骨冷魂清难久驻，恍然昆阆梦游仙。
雪霁烟村风满林，暮天垂影碧沉沉。一轮明月光相射，千里白云寒更深。寂寞樽盈陶令酒，飘零泪满仲宣襟。灯残夜永不成寐，庄舄凄然自越吟。
青山掩映野人家，翠竹苍松一径斜。夜对月钩沉浅浦，晓看鸟篆印平沙。溪头驯畜多宜鹜，园里灵苗可种茶。占尽溪山幽胜处，自将风物向人夸。
行行路近武夷山，秀气蜿蜒百里间。苍石插天云缥缈，碧溪通壑水弯环。神仙恍惚谁能识，洞府深沉自不关。我向湖中如得路，便应脱屣谢尘寰。
征轩欲作武夷游，先借图经次第求。须信神仙真窟宅，故令峰岫巧雕锼。四时花木千岩秀，一水波澜九曲流。明日泛舟山下去，按图细细问踪由。
鄙陋安能到古人，寸心潜格武夷君。誓辞叱散蛮溪雾，诗句驱开衡岳云。忠谠自应惭吏部，精诚何敢并将军。氛霾卷尽留残雪，妆点峰峦意更勤。
百里云山碧玉林，雕锼融结见天心。幔亭会散笙箫远，天柱风髙烟雾深。画鹤独留青嶂表，林花常发紫岩阴。梦魂清切先曾到，故使飘零特特临。
燕罢虹桥绝世氛，曾孙谁见武夷君。更无裀幕空中举，时有笙竽静处闻。猿鸟夜啼千嶂月，松篁寒锁一溪云。洞天杳杳知何处，翠石苍崖日欲曛。
巉巉千丈插烟空，始见天南一柱峰。绝顶雾开擎日月，半岩云暝噫雷风。俯临万壑林芿秀，髙压群山气象雄。谁道共工曾触折，断鳌端是女娲功。
沈沈幽穴閟云烟，玉宇琼楼锁洞天。自向壶中飞日月，更于物外起山川。刘公隐后今谁继，张湛仙来不记年。紫府若容幽客到，诛茅欲卜隐屏前。
云散天开一饷中，依前飞雪落层空。琼花巧缀岩端树，玉屑飘随洞里风。溪浅且游仙掌石，云深不见幔亭峰。斯游清绝平生少，图画方知未是工。
行到清溪六曲头，森然峰岫照人幽。雪花拂水轻轻舞，石濑依岩浅浅流。不尽清光常在目，未穷幽兴且回舟。追寻欲遍神仙窟，须向他时卜再游。
一夜武夷三尺雪，岩壑无声闻竹折。云峰烟岫望都迷，玉树瑶林寒更发。山中道士毛骨奇，劝我留宿山前斋。轻装冒雪非得已，仙赏更待他年来。
契阔从来叹歳阴，幸因谪宦款清襟。犯颜逆耳事已往，问舍求田意转深。岂有声名惊海宇，且忻山水共登临。渭阳情重知何赠，玉佩琼琚称我心。
一叶轻舠漾碧流，却怜舟子解操舟。急滩乱石疑难渡，短檝轻桡反自由。去国飘零同泛梗，凌波超忽逐飞鸥。建溪百里才终日，过尽千岩万壑幽。
闽岭今冬雪再华，清寒芳润最宜茶。泛瓯欲鬭千金价，著树先开六出花。圭璧自须呈瑞质，旗枪未肯放灵芽。传闻龙饼先春贡，已到钧天玉帝家。
寒梅昨夜泄春光，标格依然压众芳。袅袅露枝团玉白，轻轻烟蕊簇金黄。瑶妃谪堕溪村寂，雪片飘残月径香。却笑汉宫争宠女，竞将娇额学新妆。
数枝玉雪小溪滨，先得阳和一点春。冷艳幽姿难与并，暗香疏影孰为邻。广平不害心如铁，和靖须知句有神。亦对寒芳动诗兴，却嫌标格太凊真。
宿务霏霏隐翠岚，傍溪幽石自巉岩。樵歌递响来危径，渔网连舟集小潭。野渡无人闲寂寂，林花著雨落毵毵。谁知逐客凄凉意，歳宴南迁剑浦南。
此去平津路匪遥，岭云溪雨自萧萧。山深泻涧泉长响，地暖凌寒草不凋。放逐却教穷水石，登临因得狎渔樵。谁怜泽畔人憔悴，更把骚辞赋大招。
闻道延平黯淡滩，舟行至此惨愁颜。千金素佩垂堂戒，九折宁辞去路艰。涉险虽知凭信义，藏幽须信足神奸。劳生自取那惆恨，只羡飞云自在闲。
凌虚髙阁枕双溪，四出飞檐鸟翼齐。山锁烟光青合匝，水分丁字碧凄迷。蟠虬旧化张公剑，翥鳯今留鲁国题。放逐因能穷胜赏，登临那惜醉如泥。
春入沙阳花满林，七峰倒影碧沈沈。饥鸢掠水盘旋久，戏鸭浮溪演漾深。风景只添流落恨，烟光遥锁别离心。浙西三月无消息，始信家书抵万金。
囊封论水谪天涯，才到沙阳火复随。本为玄冥遭放逐，却因回禄更惊疑。生辰端是穷申未，学易何曾悟坎离。烂额焦头那足惜，只愁蓬迹久飘移。
年来三百六十日，忽忽过尽唯今宵。天涯远谪罪未解，家问久缺心无聊。强倾浊酒慰愁独，坐对寒灯尤寂寥。钟鸣漏尽不成寐，世事又属明年朝。
去年元日朝明堂，对立玉皇香案傍。今年元日谪沙阳，独在天涯家一方。君恩未报已飘泊，亲老欲养徒徬徨。东风回首帝乡远，白云望断吴天长。
春风吹到海南边，气候浑如二月天。幡胜戴来聊应节，鼓箫鸣处已祈田。花梢柳眼争明媚，溪色山光愈翠鲜。生菜春盘谁与送，玉人纤手自婵娟。
开樽欲约玉川子，致鲤先遣长须奴。春时海燕光涎涎，风暖城乌尾毕逋。幸有异书并古字，可无白饭与青刍。虚堂隐几共谈笑，应信今吾非故吾。
平生志尚在丘壑，肯学卫霍追匈奴。绵上之田方欲隐，草堂之灵休谢逋。富贵于人何翅梦，理义悦我真如刍。晚交夫子谈道妙，应笑连叔惊肩吾。
谪仙英豪盖一世，醉使力士如使奴。当时左右悉谀佞，惊怪恇怯应逃逋。我生端在千载后，祭公只用一束刍。遗编凛凛有生气，玩味无斁谁如吾。
春院沈沈昼掩关，坐看云起面前山。静中图史尤多味，身外功名已厚颜。匣砚细磨鸲鹆眼，茶瓯深泛鹧鸪斑。簿书粗了无余事，更有何人似我闲。
怪底春来煖太深，忽惊雪片堕层阴。廉纤带雨初犹薄，散漫随风遽不禁。光炫峰峦皆玉色，寒侵花木欲灰心。沙阳逐客家何在，拥鼻凄凉但越吟。
东君也解惜芳容，故把冰花密密封。索索响寒窗外竹，亭亭戴白岭头松。只惊满眼飘风絮，不觉濒谿卧玉龙。身在天涯归未得，浇愁直欲倒千钟。
梦残钟鼓报新晴，虚幌遥看晓日升。云外崔嵬犹负雪，石间清浅欲销冰。春归花草蜂寻侣，巢寄檐楹燕语朋。貂敝不禁寒料峭，客愁惟藉酒凭陵。
貂裘端恐敝缁尘，勇向明时乞得身。却拥紫荷来握节，遥知白鹿已随轮。棣华辉映蕃宣地，篇什流传放逐人。只恐晋江难久驻，为将直道福生民。
宫漏初残唱晓鸡，周庐同守禁城扉。龙墀密簉鹓鸾羽，玉殿先瞻日月衣。青琐笑谈情已厚，皂囊章奏意何稀。拥旄昼绣方如意，也念飘零未得归。
旰起禅房只杜门，忽思嘉客共论文。连山雾雨密难解，隐耳雷霆惊乍闻。我向图书端作蠧，子今胸抱欲吞云。春堂谈笑能相就，为把沈烟细细焚。
忆昔叨尘寓帝京，春光淡荡值清明。赐来新火传红蜡，煮就香糜和白饧。游女踏青寻苑草，戏童引线送风筝。沙阳寂寞都无此，卧看山云听水声。
暮春祓禊集簪裾，锡燕昆明咏乐胥。宝马骁腾随鼓吹，彩舟曼衍戏龙鱼。闽山放逐家何在，帝里风光乐自如。嘉节只添迁客恨，寛恩何日赋归欤。
风回雨霁已春残，景色苍茫杳霭间。芳草渡头看绿树，白云飞处见青山。莺啼燕语愁肠断，亲老家遥泪点斑。却笑腐儒何所用，征商偷得半时闲。
自取飘零不复云，索居终日念离群。送书未见来黄耳，陟岵惟知望白云。素发偏亲乌鸟急，青春诸季棣华分。天涯只有思家切，须使音声不辍闻。
南迁道远不相携，锦字还嗟雁到迟。玉臂云鬟同夜月，绣屏金鸭独香帷。诸儿应解勤修习，稚女遥怜弄喔咿。何日得归同隐志，孟光举案定齐眉。
怪底春山桂开早，仙籍浮香远相告。固知钟爱在贤郎，谁谓笔根无显报。亲宾来贺如云奔，车马煌煌于氏门。七杯燕客吾未与，应欲特开东阁樽。
羁旅随缘即道场，采松结架障斜阳。摧残自带青青色，森爽犹传细细香。佛氏解将华作界，骚人爱把药为房。我游法藏酬初志，宜得苍官助荫凉。
倾盖相逢亦有缘，那堪心契更同年。六根净处三生现，一点通时万法全。莲社子能知旧侣，香山我亦学癯仙。丹霞妙悟思良觌，千偈澜翻看涌泉。
华藏千函得纵观，庄严聊使道场安。巧遮斜日青松架，旋植新花红药栏。弹指宝楼开处速，游心法界到时寛。含容万象犹余地，须作毘卢丈室看。
隐圃清和夏景初，小盆荷芰已扶疏。借公瓦沼开花种，伴我松轩晏坐余。断取当如妙喜国，庄严且作化人居。秋风幻出芙蕖后，来去须观本一如。
休将内外别游观，一处安时在处安。画虎若成那类狗，牧羊已熟不须栏。芥瓶历历光明现，华藏重重境界寛。笑指庭前花树子，为言欲作么生看。
琅玕为竹铁为鞭，长就新萌本类拳。味旨不须甜说蜜，肤腴更觉软胜绵。锦䙀与脱重重缚，玉版来参的的禅。知子供予端有意，欲教蔬食学神仙。
平时懒惰只随缘，日照堂东尚栩然。华藏欲游须勇猛，𰬸帷虽好莫留连。收将枕上黄粱梦，印取心中大觉仙。从此寓轩须早作，魔军未破可安眠。
文房嘉楮制敲冰，遗我千番得未曾。敢比蛮笺修五鳯，愿将绮语赞三乘。金花乍觉毫端滑，玉版尤宜墨点凝。只恐多言空费纸，更将文吊剡谿藤。
远投瓦枕比琼瑜，方暑清凉惬慢肤。莹滑色侵蕲竹簟，玲珑光照博山罏。便便何必书为笥，栩栩方将蝶梦吾。枕上片时聊适志，黄粱未熟到东吴。
华藏初游愿力坚，宝罏已现佛陀前。神通何似维摩诘，熏习聊同白乐天。沈水香焚烟缕细，卷云花透月轮圆。愧烦远示将何用，聊伴虚堂晏坐禅。
芳花遗我比琼瑰，惭愧幽人自壅培。名字曾于佛书见，色香今入寓轩来。旋妆雕槛修清供，更促繁英使早开。须信庄严资众力，道场化作雨华台。
平津景物晚依依，正是梅黄麦秀时。云气遮山来骤雨，水痕侵石涨湍谿。蒹葭带渚披离叶，松柏连山鼓舞枝。迁客不堪流落恨，凭髙北望意凄洏。
沙阳地僻有幽人，三乐高怀自壮辰。雏鳯已闻栖郄桂，棣华更祝寿庄椿。家余美醸时觞客，手植名花日赏春。借问市朝耽恋者，何如云水自由身。
幽人萧散省诸缘，也解栽花满槛前。羞把天姿争媚景，故将清格占炎天。毗耶遣化来香积，隐圃移根入寓轩。多谢庄严修妙供，愿熏芬馥散无边。
奇葩为我摘芳条，一笑嫣然特地娇。花露玉颜诚巧倩，叶堆云鬓愈妖娆。韬藏妙质逾三月，喷泄清香在一朝。更把彩丝纒绿萼，肯教芳馥片时销。
雨过禅房夜气清，湿萤无数自宵行。光穿竹树来还去，影照池塘灭复明。飞学流星疑有意，岀因腐草本无情。暂时熠燿休凭夜，敢傍长空晓日征。
画斋初泛碧谿浔，十里津平叠翠岑。拍岸烟波梅雨细，连天芳草岭云深。愧烦断取西湖景，暂慰倾思北阙心。好是清霄山吐月，水光天影共沈沈。
晋河太守况如何，日对溪山醉绮罗。肯念旧僚今逐客，强倾浊酒只悲歌。闻说长桥跨海涯，碧天影浸白虹垂。自嗟羁束无因到，乞取君谟大字碑。
宦游方壮已抽身，始验从来懒是真。未看昂霄摩远翮，且将戏彩慰偏亲。我当放逐离群日，尔作逍遥自在人。恩贷何时听从便，庐山同作远公宾。
谁将佳节号天中，阳极阴生五自重。角黍但能娱幼稚，彩丝那得制蛟龙。千年沉汨英灵在，万里浮菖习俗同。逐客有家归未得，满怀离恨寄南风。
子家积庆芝自生，紫云为叶金为茎。世间美瑞子不有，分以遗我鸿毛轻。煌煌秀色照轩槛，犹带雨露凄芳馨。当留几案永为好，他日煮食驱三彭。
我生飘泊苦西东，四子相逐半世中。越楮如云随散灭，绛玄终日困磨礲。秃怜毛颖频遭斥，静爱陶泓解困穷。一笑寓轩无所有，本来文字相皆空。
小麦青青梅正黄，连山雾雨湿溪乡。轻丝袅袅摇空界，重滴涓涓响暮廊。结集郁蒸来海峤，驱排愁恨到禅房。寓轩居士心如铁，默坐惟闻茉莉香。
雨过芙蕖满曲塘，端疑翠盖拥新妆。风翻圆碧田田叶，露浥深红苒苒香。根出淤泥成妙净，气侵虚阁愈清凉。开花不待秋风起，景物依然类浙乡。
金仙实语教观空，老氏微言戒知足。生前能著几两屐，安用胡椒八百斛。此身犹自是蘧庐，身外何须宝金玉。一衣一食便有余，从此梁谿须窒欲。
千里同风一念间，琳宫筦库等为闲。高怀自遂全三乐，懵学于今见一斑。顾我望云惟陟岵，羡公戏彩日承颜。何时恩许归终飬，因得扁舟事往还。
闻说年来亦失官，高怀应作等闲看。傥来本自非吾有，既往何须更返观。问舍梁谿欣共里，寄声闽岭慰南冠。请公学取安心法，一点安时在处安。
龙兴道与右文亲，眼照沙阳肯许人。师唱宗风非鼓笛，公谈实相托冠巾。已曾见了何须再，特地拈来却未真。公案分明在碑刻，不烦师子更频呻。
悟道方知色即空，乐全深得种花功。愿从真隐师为圃，敢意芳根与乐丛。陶令欲归三径老，海神更借一帆风。梁谿异日凭栏处，把酒看花定忆公。
法界惟心在处安，胜游须信得时难。云峰远并山峰碧，天影深摇溪影寒。去国不知流落恨，亲仁且尽笑谈欢。夜凉风露生舟楫，皓月遥升白玉盘。
占得溪山作散仙，更欣佳客许邀延。醉红岂解胜文字，举白还能乐圣贤。序饮我方追柳子，赋诗子已过刘颠。乱云细细无情致，不放银蟾上碧天。
胡马依风亦北嘶，云鸿随候且南飞。奏刀久爱庖丁善，鼓瑟聊同曾点希。举世浑如蚁穴梦，何人解契箭锋机。我观法界皆真宅，不必吾家始是归。
谪从天上堕人寰，惟有清风夜款关。皓月一轮窥笔砚，白云千里映溪山。我因拙误无方治，子以才鸣有意攀。须信全齐千驷景，未如陋巷一瓢颜。
玉栏花发惟愁落，风卷柳绵穿绣幕。绕池烟草碧成茵，夹竹露桃红破萼。美人半醉软香肌，不语凭栏知恨谁。莫把春愁自销损，且唱樽前金缕衣。
深院沉沉清昼永，画屏玉枕冰肌冷。辘轳惊起宝钗横，香篆浮烟帘幕静。翠眉不为捧心颦，鬓乱妆残约略匀。情似杨花无定处，可怜金谷堕楼人。
梧桐叶脱苔滋绿，绮窗寂寂风敲竹。笑将红扇扑流萤，戏剪碧荷装宝屋。深沉玉宇夜长扃，风露凄凉可一庭。步月清霄携手处，谁家笛作断肠声。
参横叶落阑干角，夜气侵人觉衣薄。香醪只怕玉樽空，残灯旋剔金釭落。梦回酒醒听啼鸦，起看霜晴日衬霞。笑道红梅夜来发，临阶自摘一枝花。
栟榈百里远沙溪，水石称为小武夷。千古碧潭涵夜月，两涯翠𪩘拂朝霓。猿猱饮涧联修臂，棕木连云擢老枝。天下幽奇多僻远，只疑造物恶人知。
栟榈闻说自栟榈，且往观之盍问途。我向烟霞已成癖，子于水石更能娱。古来胜地因人重，他日清游载酒俱。会把丹青传画取，归来与对武夷图。
日曛雨濯半飘零，旋采虬枝荫广庭。风动细香还泛泛，露滋新叶更青青。虽惭剪伐劳斤斧，犹胜烧燃竞爝萤。凉夜苍龙尚吟啸，坐看明月入重扃。
休问梁谿何所为，应缘日用且随时。朝看藏典聊遮眼，夜阅韦编未觉疲。独酌飘零一杯酒，狂吟敏捷百篇诗。困来打睡饥来饭，游戏神通谁得知。
小雨初收杳霭中，日华照作美人虹。五重绚彩萦层汉，数幅轻绡飏远风。饮涧未应占美恶，干阳何必问雌雄。桑榆暮色苍然至，隐隐犹拖半段红。